qundao/data-zh-poetry huggingface dataset:
題蒼梧部
作者：陳執中
朝代：宋

莫訝南方景物疏，爲君聊且話蒼梧。
地傾二面城池壯，江迸三流氣色麄。
山畜火光因政出，石藏牛影爲仙呼。
官廳傳自唐丞相，民頌思從漢大夫。
龍母廟堂神鬼集，鰐魚池近介鱗趨。
朝臺望斷歸岐路，冰井頻窺爽髪膚。
膾美不堪全用鯉，果珍何忍命爲奴。
雲歸上國名終遠，郡带□藩勢未孤。
銅鼓聲浮翻霹靂，桄榔林靜露真珠。
溪平花檻饒桃李，疆壓鶯歌盡鷓鴣。
三足吉祥文上載，獨峰爲盛事元無。
封疆自覺隨時廣，飲食從分過嶺殊。
行伍戢威遵下武，兒童知學樂從儒。
風輕別墅來漁唱，人到閑坊戀酒壚。
服尚鮮華幾兩蜀，市相交易類全吳。
營希賢帥偏栽柳，扇慕良規各製蒲。
春聳門闌多列戟，雪從絃管舞雙奴。
只因談笑評風俗，僭用詩謠和袴襦。
萬里無媒休促蹙，數年從宦弄斯須。
卻憂別後牽吟想，欲寫幽期入畫圖。
三城侍郎寄示留題延慶寺二韻詩二章頃歲予肄業於此遺景盡在幸會之迹首唱之序詳矣謹依命攀和但於首章增爲四韻蓋淺陋之才不覺辭費因遣稚子贊善大夫通判邠州事學古寫於此牌以永嘉賜·其一
作者：陳堯佐
朝代：宋

清濟園林接寺隅，水昏煙暝自成圖。
當年棣鄂三冬學，今日鴒原萬里途。
道契風雲多感激，人非豐沛欠訏謨。
聞君又枉行春騎，應笑溪邊舊截蒲。
三城侍郎寄示留題延慶寺二韻詩二章頃歲予肄業於此遺景盡在幸會之迹首唱之序詳矣謹依命攀和但於首章增爲四韻蓋淺陋之才不覺辭費因遣稚子贊善大夫通判邠州事學古寫於此牌以永嘉賜·其二
作者：陳堯佐
朝代：宋

螢窗從此極研覃，墜簡疑文訪濟南。
擬卜菟裘鄰學所，龍香時爇御書龕。
古寺偈
作者：陳堯佐
朝代：宋

殿古寒爐空，流塵暗金碧。
獨坐偶無人，又得真消息。
句·其一
作者：陳堯佐
朝代：宋

城中三畝宅。
句·其一〇
作者：陳堯佐
朝代：宋

公餘莫放西湖景，步步蒼苔岸岸松。
句·其一一
作者：陳堯佐
朝代：宋

爭似碧瀾堂上望，疏疏烟樹漠汀洲。
句·其一三
作者：陳堯佐
朝代：宋

溪寒晚日紅。
句·其一二
作者：陳堯佐
朝代：宋

相逢吟未足。
句·其七
作者：陳堯佐
朝代：宋

風樵若耶路，霜橘洞庭秋。
句·其三
作者：陳堯佐
朝代：宋

千里好山雲乍歛，一樓明月雨初晴。
句·其九
作者：陳堯佐
朝代：宋

門前碧浪家家海，樹上青山寺寺雲。
句·其二
作者：陳堯佐
朝代：宋

莫愁調鼎事無功。
句·其五
作者：陳堯佐
朝代：宋

君恩來萬里，客路出千山。
句·其八
作者：陳堯佐
朝代：宋

部吏百函通爵里，從兵千騎屬鞬櫜。
句·其六
作者：陳堯佐
朝代：宋

供帳開天苑，傳呼度國門。
句·其四
作者：陳堯佐
朝代：宋

青雲歧路游將遍，白髮光陰得最多。
吳江
作者：陳堯佐
朝代：宋

平波渺渺烟蒼蒼，菰蒲纔熟楊柳黄。
扁舟繫岸不忍去，秋風斜日鱸魚鄉。
吳王墓
作者：陳堯佐
朝代：宋

惜哉吳王墓，秦帝欲開破。
應笑埋金玉，千年賈餘禍。
不特虎跡銷，已聞鮑車過。
又是驪山頭，炎炎三月火。
唐施肩吾山居有感
作者：陳堯佐
朝代：宋

幽居正想餐霞客，夜久月寒珠露滴。
千年獨鶴兩三聲，飛下巖前一枝柏。
國清寺
作者：陳堯佐
朝代：宋

南越第一寺，偶來心地真。
却嫌橋下水，流去入紅塵。
天聖間入參大政復寄題二章·其一
作者：陳堯佐
朝代：宋

羅浮山下郡，樓閣枕滄溟。
誰得閑中意，清風野吏亭。
天聖間入參大政復寄題二章·其二
作者：陳堯佐
朝代：宋

山好曾留句，城高復創亭。
登臨千萬境，誰與畫爲屏。
寄書上人
作者：陳堯佐
朝代：宋

階前春色長苔斑，避俗常聞晝掩關。
一榻琴書雙闕寺，片心泉石二林山。
江樓把酒雲供望，松院支筇鶴對閑。
誰向風騷爲消息，此身元在寂寥間。
寄洪州楊太博
作者：陳堯佐
朝代：宋

南昌爲郡好，樓閣枕江湄。
地暖春生早，山寒日下遲。
訟庭唯鶴立，吟樹獨僧期。
安得通官政，烟霞共一司。
寄潮州于公九流
作者：陳堯佐
朝代：宋

扁舟如葉路東西，一片灘聲下惡溪。
當日亭臺舊時客，相逢莫惜醉如泥。
寄題漳浦縣齋
作者：陳堯佐
朝代：宋

漳浦從來瘴癘深，潮陽南去更難禁。
當時三載曾無事，不放閑愁入寸心。
張公洞
作者：陳堯佐
朝代：宋

空山杳杳鸞鳳飛，神仙門戶開翠微。
主人白髮雲滿衣，松間留我談玄機。
憶潮陽
作者：陳堯佐
朝代：宋

東西樓閣與雲齊，天際孤煙認惡溪。
記得幽人舊吟處，獨遊亭在野橋西。
憶越州·其一
作者：陳堯佐
朝代：宋

越絕谿山第一州，畫圖城郭幾淹留。
閒思禹廟斜迴首，髣髴雲端見郡樓。
憶越州·其三
作者：陳堯佐
朝代：宋

抽毫欲賦東南奇，雲山好景慙有遺。
平波蕩漾照湖淥，扁舟憶得遊春時。
憶越州·其二
作者：陳堯佐
朝代：宋

稽峰倚雲千仞高，澄湖倒影分秋毫。
當年逸賞有餘意，徘徊不忍移輕舠。
懷杭州西湖
作者：陳堯佐
朝代：宋

橋影飛虹跨碧潭，熙熙亭畔柳毿毿。
扁舟載酒漁翁唱，記得閑過處士庵。
望越亭
作者：陳堯佐
朝代：宋

颯颯西風葉葉秋，誰家烟火起滄洲。
乘閑不耐無機性，擬勸漁翁直釣鈎。
林處士水亭
作者：陳堯佐
朝代：宋

城外逋翁宅，開亭野水寒。
冷光浮荇葉，靜影浸魚竿。
吠犬時迎客，饑禽忽上闌。
疏籬僧舍近，嘉樹鶴庭寬。
拂砌烟絲裊，侵窗筍戟攢。
小橋橫落日，幽徑轉層巒。
好景吟何極，清歡盡亦難。
憐君留我意，重疊取琴彈。
歸闕感懷
作者：陳堯佐
朝代：宋

望闕二年餘，中宵夢玉除。
忽聞天上詔，乍厭海邊居。
歸路尋芳草，空囊載舊書。
君恩何以報，零淚落塵裾。
江潮阻風
作者：陳堯佐
朝代：宋

按部谿山接海濤，連天風雨泊輕舠。
滄溟未必全勝我，潮落潮生亦自勞。
洞霄宮·其一
作者：陳堯佐
朝代：宋

一帆高挂出紅塵，萬仞長歌入紫雲。
莫道遊仙別無侶，玉清冠蓋許同羣。
洞霄宮·其三
作者：陳堯佐
朝代：宋

二天封部稼如雲，流水清寒出洞門。
更愛林間盤石上，松花飄落羽人樽。
洞霄宮·其二
作者：陳堯佐
朝代：宋

谷口停驂上翠微，五雲宮殿闢金扉。
不知何處朝元會，却見龍鸞隊仗歸。
洞霄宮·其四
作者：陳堯佐
朝代：宋

蕭蕭紅樹碧峰前，爲愛桃花入洞天。
偶逐霓旌纔百步，却憂人世已經年。
湖州碧瀾堂
作者：陳堯佐
朝代：宋

苕溪清淺霅溪斜，碧玉光寒照萬家。
誰向月明終夜聽，洞庭漁笛隔蘆花。
潮陽作·其一
作者：陳堯佐
朝代：宋

景淡花初落，寒生海上潮。
門前歸北路，微雨柳垂條。
潮陽作·其二
作者：陳堯佐
朝代：宋

靜院鶑啼竹，幽闌蝶在花。
登臨轉惆悵，斜日兩三家。
知果教寺
作者：陳堯佐
朝代：宋

蘿巖山下寺，靜境絕過從。
芳草二三月，碧雲千萬峰。
窗虛明落日，樓迥響疏鐘。
恰恐重來晚，庭前記偃松。
答張順之
作者：陳堯佐
朝代：宋

有花無酒頭慵舉，有酒無花眼倦開。
正向西窗念蕭索，洛陽花酒一時來。
虎丘·其一
作者：陳堯佐
朝代：宋

雲際樓臺樹杪軒，孤松千尺聳平田。
危欄遠思微吟好，隠隠秋帆半入天。
虎丘·其二
作者：陳堯佐
朝代：宋

人間靈蹟徧曾遊，祇欠吳門訪虎丘。
今日偶來無限感，闔閭墳左劍池頭。
詩一首
作者：陳堯佐
朝代：宋

雨網蛛絲斷，風枝鳥夢摇。
詩家零落景，采拾合如樵。
赴潮陽倅·其一
作者：陳堯佐
朝代：宋

沉醉猶難別帝州，滿城春色重淹留。
公閑預想消魂處，望闕頻登海上樓。
赴潮陽倅·其二
作者：陳堯佐
朝代：宋

休把空言較短長，算來齊物也無妨。
蠻民解唱昇平曲，願領閑愁入醉鄉。
踏莎行
作者：陳堯佐
朝代：宋

二社良辰，千家庭院。翩翩又見新來燕。鳳凰巢穩許為鄰，瀟湘煙暝來何晚。亂入紅樓，低飛綠岸。畫梁時拂歌塵散。為誰歸去為誰來，主人恩重珠簾卷。
送潮陽李孜主簿
作者：陳堯佐
朝代：宋

潮陽山水東南奇，魚鹽城郭民熙熙。
當時爲撰玄聖碑，而今風俗鄒魯爲。
送王生及第歸潮陽
作者：陳堯佐
朝代：宋

休嗟城邑住天荒，已是仙枝耀故鄉。
從此方輿載人物，海邊鄒魯是潮陽。
遊惠陽西湖
作者：陳堯佐
朝代：宋

附郭水連山，公餘獨往還。
疏煙魚艇遠，斜日寺樓閑。
繫馬芭蕉外，移舟菡萏間。
天涯逢此景，誰信自開顔。
遊永明寺
作者：陳堯佐
朝代：宋

附郭山光峭若烟，倚空樓殿白雲巔。
孤軒半出青松杪，顥氣疑遊碧漢邊。
惜別擬留風外燕，傷秋因感雨中蟬。
人家掩映藏魚浦，島樹扶疏沒水天。
痛飲豈同蓮社客，狂歌聊許竹林賢。
忘形且盡尊前樂，休憶樓巖與濟川。
遊湖上昭慶寺
作者：陳堯佐
朝代：宋

湖邊山影裏，靜景與僧分。
一榻坐臨水，片心閑對雲。
樹寒時落葉，鷗散忽成羣。
莫問紅塵事，林間肯暫聞。
遊鳳棲寺
作者：陳堯佐
朝代：宋

十里水煙迷，禪居偶杖藜。
地靈人不老，山好鳳曾棲。
暑氣消將盡，苔痕長欲齊。
松間何所得，泉石兩三題。
鄭州浮波亭
作者：陳堯佐
朝代：宋

碧玉波光四面寒，虛空簷宇出林端。
塵埃未到交游絕，遶座扁舟與釣竿。
野吏亭
作者：陳堯佐
朝代：宋

野吏厭公堂，開軒出郡牆。
殘花炎帝圃，斜日尉佗鄉。
疊巘分諸粵，重城截大荒。
耕桑蠻聚落，烟火漢封疆。
雲勢飄蓬島，天形壓夜郎。
扁舟閑得侶，嘉樹遠成行。
梅雨千林暮，春風百草香。
人家浮浩淼，鳥道沒青蒼。
爽塏吟魂健，虛明夏景凉。
他年重回首，牢落愧甘棠。
閑步過芳菲園
作者：陳堯佐
朝代：宋

盡日芳菲園，不見芳菲好。
茂草與斜陽，脈脈情多少。
題上虞蘭芎山
作者：陳堯佐
朝代：宋

巖巖一峰千萬尋，微茫樓閣寒雲深。
巡州佐吏倚欄久，泠泠天籟清塵心。
題朝元閣
作者：陳堯佐
朝代：宋

朝元高閣迥，秋毫無隠情。
浮雲忽以蔽，不見漁陽城。
題漳浦縣壁
作者：陳堯佐
朝代：宋

蠻烟漁火接鯨波，樹樹花枝處處歌。
況是天涯好行樂，莫教憔悴鬢霜多。
題華清宮
作者：陳堯佐
朝代：宋

百首新詩百意精，不尤妃子只尤兵。
爭如一句傷時事，只爲明皇恃太平。
妙智洞
作者：陳堯叟
朝代：宋

追憶經行三十年，漫山桃李競爭妍。
于今棠棣花成萼，我已童顔射酒舡。
披雲亭
作者：陳堯叟
朝代：宋

秦關百二山河固，陝服城闉控此中。
別構棟梁成爽塏，俯觀竹樹立青蔥。
虛簷豁敞迎朝日，曲檻縈回带晚風。
登眺自欣襟带地，萬方轍迹坦然同。
果實
作者：陳堯叟
朝代：宋

甜於糖蜜軟於酥，閬苑山頭擁萬株。
葉底深藏紅玳瑁，枝邊低綴碧珊瑚。
洞霄宮
作者：陳堯叟
朝代：宋

迴合煙光疊翠屏，東南山水此爲靈。
鶑花春學蓬瀛境，樓閣夜干牛斗星。
古檜森羅燒藥竈，彩雲飄灑聚仙亭。
遼天俯近歸期鶴，澥谷旁連駭巨溟。
紫陌紅塵無一點，綠毛仙骨有千齡。
當時聽法談玄者，環佩鏘鏘拱上清。
詩一首
作者：陳堯叟
朝代：宋

一榻琴書雙門寺，片心泉石兩林山。
江樓把酒雲供望，秋院支筇鶴對閒。
賡上賜病歸韻
作者：陳堯叟
朝代：宋

寅會丁昌運，訏謨愧瑣才。
微功酬帝造，邁級處公臺。
辭位囊封上，逾涯寵數來。
維藩分聖寄，涕泗遠丹臺。
旌仰宸章降，隆彌睿眷回。
載賡誠寡和，望闕幾徘徊。
送崇教大師南歸
作者：陳堯叟
朝代：宋

能名浄行達理闈，振錫携瓶出翠微。
恩重冕旒曾召對，情高雲鶴却同歸。
會思蓮社寰中結，杯泛潮風海上飛。
不是清時未陳力，便堪隨去掃巖扉。
送張無夢歸天台
作者：陳堯叟
朝代：宋

山人之所隠，臨海赤城閒。
天台峰峨峨，剡水聲潺潺。
絕頂一室非塵寰，忘形終日同雲閒。
仙軿每戾止，人迹絕躋攀。
沆瀣挹朝味，冰雪留童顔。
手持百首還元詩，詩成自謂人不知。
世人得之蹈，希夷自此遊。
朝市皆爭識形儀，承禎以道遇明主。
子訓賣藥歸會稽，張君今能盡繼之。
冥冥孤鴻東南飛，邈然不負煙霞期。
題義門胡氏華林書院
作者：陳堯叟
朝代：宋

旌闕書亭煥水鄉，四時煙景似滄浪。
玉漿寒色連莎砌，金障秋陰覆草堂。
田里從來應遜畔，兒孫遊戲亦成行。
吾君孝理風天下，誰識謳歌綴樂章。
施肩吾宅
作者：陳堯咨
朝代：宋

幽居正想滄霞客，夜久月寒珠露滴。
千年獨鶴兩三聲，飛下巖前一株柏。
普濟院
作者：陳堯咨
朝代：宋

山遠峰峰碧，林疏葉葉紅。
憑闌對僧語，如在畫圖中。
題三桂亭
作者：陳堯咨
朝代：宋

不誇六印滿腰懸，二頃仍尋負郭田。
當日弟兄皆刷羽，如今鴻雁盡摩天。
扶疏已問新栽柳，清淺猶尋舊漱泉。
大尹今來還又去，夕陽旌旆復翩翩。
留題寶相寺
作者：陳堯臣
朝代：宋

白雲樓殿翠林開，終日軒窗四面山。
卻愧勞生多事客，清涼分得片時閑。
春日田園雜興
作者：陳堯道
朝代：宋

化日村田樂，春風耕織圖。
秧肥科斗動，桑暗鵓鳩呼。
罷社翁分胙，占蠶媼得符。
傍花隨柳處，此事不關吾。
出郊觀稼
作者：陳塏
朝代：宋

數月兩出郊，勸農復觀稼。
始言麥壟春，今已稻畦夏。
女紅綵紝餘，丁黄耘耔暇。
暄涼雖不齊，晴雨倏忽乍。
百豐未爲多，一歉誠所怕。
蠲逋廣上恩，平糶裁米價。
毫髮可及民，豈不念夙夜。
昔有王長官，築堰它山下。
惠利久益博，神靈此其舍。
泓深或龍蟄，堅屹無蟻罅。
定爲三七分，釃爲數十汊。
石梁貫雲濤，誰敢著足跨。
流沙從何來，疑有物驅駕。
人力幾淘浚，壅淤仍障壩。
旦功終此惠，去沙而變化。
視古誰比方，鄭白其流亞。
懷古堂和陳夢斗詩
作者：陳塏
朝代：宋

蛾眉亭下路，舟楫幾經過。
晚識黄山面，新添白髮多。
學仙徒化鶴，病僂喜名駝。
四上江湖請，金章許換簑。
極目亭
作者：陳塏
朝代：宋

誰知極目名亭意，不在登臨與品題。
天地兩間同汗漫，江淮一水自東西。
驚棲何日能歸雁，靈異當年任照犀。
萬境盡從心上化，靜參飛躍悟端倪。
句
作者：陳塤
朝代：宋

只教人種菜，莫誤客看花。
茅山
作者：陳塤
朝代：宋

三茅高出七山巔，頓隔塵沙道路千。
靈籟蕭蕭風笛弄，奇形奕奕隴牛眠。
人間已有嘉平帝，地下誰通句曲天。
幸喜吾廬居在此，時從寄傲任悠然。
遊虎丘·其一
作者：陳塤
朝代：宋

老龍拖雨過平川，曉影初開樹色鮮。
有片白雲收不盡，日高猶在講堂邊。
遊虎丘·其二
作者：陳塤
朝代：宋

碧玉千尋劍影寒，夜深光怪逼危闌。
句吳霸略成塵土，空有青山覆石壇。
謝趙憲副使惠建茶
作者：陳壎
朝代：宋

貢餘自合到侯王，誰遣甘芳入莧腸。
野客驚看龍鳳銙，家人學試蟹魚湯。
題來諫議三封印，分到尚書八餠綱。
盡灑從前腥腐氣，時時澆取簡編香。
九日山亭
作者：陳壑山
朝代：宋

青竹題猶在，黄花課又供。
浮生閑日少，清賞幾人從。
老木有豪氣，秋山無媚容。
凭高政懷古，江上夕陽舂。
廣廕亭詩
作者：陳士徽
朝代：宋

唐翁靜者閉門飲水啜粥無知音，我能發爾一片冰清心。
巨風吹天振海浪如屋，此翁林中眠正熟。
中天渴烏吐火六合新開窯，此翁兩鬢秋颼颼。
小兒爛羊瓜果盡青紫，此翁臨水洗雙耳。
蜩蟾蛙蚓聒亂昕夕雷無聲，此翁宴坐觀黄庭。
編茅斵室大如斗，蒼雪絲絲翳窗牖。
忍饑學得西山夫，胸中有道癯不枯。
木榔始花赤已實，百畝沉沉如櫛密。
露結風高霜氣寒，潤如美竹馨如蘭。
翁居巷南我巷北，况有薇郎能主客。
書篚几杖皆清風，相看蔭我冰雪容。
瓊州歲月不可度，此境中州亦稀遇。
苦茗滿碗談興亡，日長歸來月滿堂。
明朝一舸崖州去，世事茫茫隔烟霧。
袖携毫楮覓扁題，鴻飛冥冥留爪泥。
爲書廣廕扁翁室，淡墨欹輕醉中筆。
乘醉更作廣廕詩，千載留與知音知。
和林艾軒城山國清塘韵
作者：陳士楚
朝代：宋

山光一洗紅塵眼，長松夾道摇青繖。
回頭下瞰百川溶，亭皋小立淩剛風。
傑閣玲瓏朱綠戶，何年蓬萊移左股。
山僧見客不斂眉，梵唄琅琅應魚鼓。
欲携三尺彈龜山，淳風一去不復還。
仞牆草長章逢少，幾百年來風月閑。
嗟哉賢聖遠復遠，天高地下日易晚。
句
作者：陳士泰
朝代：宋

閬州蒼翠與雲齊，閬水連城碧渺瀰。
宿連雲樓
作者：陳壺中
朝代：宋

自愛山樓宿，微吟此興濃。
凭闌最深處，見月在高峰。
清唳來孤鶴，新凉生數松。
葛壇名已遠，何處覓仙蹤。
雁山
作者：陳壺中
朝代：宋

山川秘靈迹，海近氣常陰。
尊者何年在，樵人去路深。
雲龍歸絕頂，花鳥傍禪心。
十八前朝寺，哀猿空夜吟。
望海亭
作者：陳壽朋
朝代：宋

謾指亭前柏，西來意自深。
迷人終著景，達士了忘心。
六葉傳真諦，微言振道林。
法門應不二，來此默追尋。
仙船
作者：陳夢庚
朝代：宋

此船何事架巖隈，不遂浮槎八月來。
莫是飛仙無所用，乘風有路到蓬萊。
仙茶竈
作者：陳夢庚
朝代：宋

儘夸六椀便仙靈，得似仙山石乳清。
此水此茶須是竈，無人肯說與端明。
仙鼓樓
作者：陳夢庚
朝代：宋

求仙曾誤幾英雄，祇爲沉迷利欲中。
安得樓頭一聲鼓，頓教凡世醒盲聾。
初度客中有感
作者：陳夢庚
朝代：宋

越舄長吟有所思，生空照社老空癡。
一千餘尺拔文筆，三十六灣深墨池。
人物要當天地意，溪山不欠晉唐詩。
淵明子美成何事，牢落生涯寄酒巵。
唐刻石
作者：陳夢庚
朝代：宋

長憶唐從天寶初，開元氣象了無餘。
宮中已製霓裳曲，刻石山靈失笑渠。
幔亭峰
作者：陳夢庚
朝代：宋

山中別是一桃源，綵屋虹橋影不存。
山下人癡猶自說，排簷元是武夷孫。
心恥奉檄
作者：陳夢庚
朝代：宋

日月孔兼孟，塵埃申與韓。
合於三尺法，行矣一分寬。
火傘不遮熱，冰壺獨枕寒。
平反了無幾，足跡略高安。
武夷仙浴堂
作者：陳夢庚
朝代：宋

神仙無垢骨猶香，底用山間開浴堂。
我欲從之三洗髓，騎鯨散髮水雲鄉。
武夷大小廩石
作者：陳夢庚
朝代：宋

白石青霞爲歲計，佳殽旨酒出仙壺。
侵天有廩無支遣，歲惡還能賑貸無。
武夷大隠屏
作者：陳夢庚
朝代：宋

大隠屏前風月閑，何人手種萬琅玕。
深深五曲東流水，合作千年洙泗看。
武夷山
作者：陳夢庚
朝代：宋

看了圖經看舊碑，怪奇多是說秦時。
當時人會秦王意，可是建山稱武夷。
漢祀壇
作者：陳夢庚
朝代：宋

苔老壇荒掃不開，漢皇多慾豈仙才。
乘龍人去真圖失，萬里空勞一使來。
燈夕
作者：陳夢庚
朝代：宋

人生能看幾番燈，强倚燈花聽竹聲。
玉管吹殘梅外雪，星毬撰出雨邊晴。
人行香霧不知夜，兒傲饑雷看到明。
夢破春風感留滯，老書移就短長檠。
自劉真人庵上登飛雲
作者：陳夢庚
朝代：宋

列仙壇上碧鷄鳴，布襪青鞵取次行。
上界煙霞疑可到，東方草木漸知名。
一泓滄海杯浮景，萬點青山棋落枰。
脚底雲飛寒带雨，此身知是在蓬瀛。
題錢明仲汲古堂
作者：陳夢庚
朝代：宋

自一而三散萬殊，學惟定力是功夫。
十分謹處持槃水，萬理紬來似轆轤。
癡叔床空唯易在，濂溪閣冷有圖無。
希天窮到淵淵地，子肯閑來擁地爐。
上喻史君重建霞起堂六首·其一
作者：陳夢建
朝代：宋

丈人昔日經行處，草暗苔荒四十春。
誰倚高寒訪陳迹，璇題寶墨一時新。
上喻史君重建霞起堂六首·其三
作者：陳夢建
朝代：宋

詩社神交識迺翁，耳孫凜凜有仙風。
青雲垂上斜飛去，時要題詩徧浙東。
上喻史君重建霞起堂六首·其二
作者：陳夢建
朝代：宋

酒酣步出玉霄峯，此去天關隔幾重。
霞佩頡頏風雨上，清都只在嘿存中。
上喻史君重建霞起堂六首·其五
作者：陳夢建
朝代：宋

樓觀微茫似積蘇，一麾得傍化人居。
可能永日銷棋局，且要蒙頭讀道書。
上喻史君重建霞起堂六首·其四
作者：陳夢建
朝代：宋

玉泉天上古仙伯，曾吏五雲書閣來。
寄語家人須候我，有時騎鶴過丹臺。
登泰山·其一
作者：陳夢良
朝代：宋

一躋尼父更誰登，扶日捫參紫翠層。
四海兒孫向羅立，萬方稚子走香燈。
獨將渾噩留天地，幾爲滄桑紀廢興。
長嘯一聲空八表，恍疑鵬背坐來曾。
登泰山·其二
作者：陳夢良
朝代：宋

何處鸞笙鳳管清，覺來身世在蓬瀛。
龜蒙鳬嶧爭趨勢，恒霍嵩華共仰兄。
封禪幸無書獻納，洞天尚有路通名。
自慚游興非司馬，不扣天門空此生。
題大隱堂
作者：陳大任
朝代：宋

池面嫩荷初汎水，欄邊新筍欲齊簷。
先生盡景論文飲，不覺斜陽已上簾。
唐隠士袁宣墓
作者：陳大方
朝代：宋

茅山東北燕山前，翁仲遺墟幾百年。
時有吳人來問隠，不知唐樹已啼鵑。
山童解指看碑路，野衲分耕祭墓田。
厚夜肯教黄壤曉，悲風偏動夕陽天。
萬壽觀·其一
作者：陳大方
朝代：宋

石林和月俯清流，一點紅塵不許留。
青鳥豈傳金母信，彩鸞應返玉皇樓。
苔鋪翠點仙橋滑，松積香梢徑路幽。
午夜鶴翻松頂露，道人睡覺滿天秋。
萬壽觀·其二
作者：陳大方
朝代：宋

玉佩丁東下界聞，天風吹動碧霞裙。
劉郎跨鶴遊三島，王子吹笙到五雲。
洞府夜光傳玉印，石壇月色禮茅君。
若逢天上吳仙子，應問丹砂成幾分。
無題
作者：陳大用
朝代：宋

閑拈紅葉欲題詩，待得詩成又懶題。
心事不隨流水去，月明人在赤橋西。
絕筆
作者：陳大雅
朝代：宋

胡柳陂中過，令人念戰功。
兵交千騎沒，血染一川紅。
朱氏皆豚犬，唐家盡虎龍。
壯圖成慷慨，擲劒向西風。
句
作者：陳大震
朝代：宋

海濱推老大，粹行比珩璜。
西湖
作者：陳大震
朝代：宋

有湖光處有山多，獨此平坡玉一窩。
天下比來幾西子，水中曾見百東坡。
不隨巨浸熏爲瘴，肯爲飛廉鼓作波。
莫作無根潢潦看，兩支流出萬囷禾。
大暑松下臥起二首·其一
作者：陳天瑞
朝代：宋

迅翻趨炎歊，高標閟幽雅。
隱士何所營，茇之清蔭下。
故居禾黍生，帡幪若大廈。
熟臥南風邊，飛夢游虞夏。
五絃天上鳴，擊壤歌滿野。
起來記遺音，析薪有樵者。
大暑松下臥起二首·其二
作者：陳天瑞
朝代：宋

炎威一何驕，不有商飇慘。
蒼茫雲海路，飛龍不可覽。
我本灌園人，昔乃從鉛槧。
萬事已灰心，十載空嘗膽。
亭亭松篁邊，小池開菡萏。
芬清泥自污，根固波徒撼。
終日哦其間，一臥寂百感。
相期晚節香，看此秋容淡。
月巖
作者：陳天瑞
朝代：宋

怪石堆雲矗太宗，女媧煉出廣寒宮。
一輪常滿陰晴見，萬古無虧晝夜同。
擣藥聲繁驅白兔，漏天孔正透清風。
光明自照如來境，肯學嫦娥西復東。
上瀘帥梁公·其一
作者：陳天麟
朝代：宋

舊已元樞幕，今猶大將牙。
恩威伸六詔，封域總三巴。
早晚看鳴佩，軒翔入判花。
不妨乘駟馬，上冢一還家。
上瀘帥梁公·其三
作者：陳天麟
朝代：宋

六轡澄清日，三軍指顧中。
關山都識面，草木尚傾風。
飲馬伊吾北，回鑾澗水東。
廟謨應富有，傾倒莫匆匆。
上瀘帥梁公·其二
作者：陳天麟
朝代：宋

冊府推前輩，文場慣主盟。
冀閑收汗血，崑圃出連城。
料想金甌覆，遥知水鑑明。
從今青與紫，四海盡門生。
偶作
作者：陳天麟
朝代：宋

蹇步青雲晚，疏慵白髮多。
生涯聊爾耳，功業定如何。
坐與此君語，誰携歡伯過。
向來湖海氣，老矣付烟波。
勝因寺
作者：陳天麟
朝代：宋

山行詰曲到禪林，臺殿丹青歲月深。
薄晚春寒生几席，逼人空翠撲衣襟。
客塵冉冉凌清思，俗狀紛紛費苦吟。
若得一丘容我老，便携藜杖事幽尋。
又次前韻
作者：陳天麟
朝代：宋

積陰元自宅幽都，昨夜東風一掃無。
玉殿仙班摇雜珮，銀罌御膳染香酥。
柳縈翠带方眠眼，梅褪紅粧已露鬚。
拭目太平知有日，兩宮勤儉過祥符。
句·其一
作者：陳天麟
朝代：宋

笋槊秧斜入圖畫，令人魂夢到家山。
句·其三
作者：陳天麟
朝代：宋

紫芝秀出何年日，碧藕開成幾丈花。
句·其二
作者：陳天麟
朝代：宋

白雲樓荒危堞在，莫愁村近暮烟橫。
呂仲及適安堂
作者：陳天麟
朝代：宋

事如昨夢本來空，正在黄粱一熟中。
到處隨緣是安樂，人生何地有窮通。
飛花不到東風舞，霜葉空憐醉面紅。
只恐他年終未免，傳家重說小申公。
呂城舟行晚晴
作者：陳天麟
朝代：宋

楊柳堤長月一灣，芙蓉花小蓼初斑。
孤帆白鳥無邊水，殘日斷雲何處山。
遠客自應歸興動，新詩都在晚晴間。
功名有底催人去，只合漁樵作往還。
壽洋川李守昌諤二首·其一
作者：陳天麟
朝代：宋

桂子風高瑞靄浮，曉來無處不懽謳。
共懷襦袴歌廉范，更指龜蒙祝魯侯。
風月莫辜三十詠，星霜行閱八千秋。
皇家正重惟良寄，衮服歸公正黑頭。
壽洋川李守昌諤二首·其二
作者：陳天麟
朝代：宋

朱輪畫戟擁高牙，散作棠陰十萬家。
漸向瑶階對紅藥，長傾玉斝壽黄花。
僊風自是騎鯨客，逸興行飛犯斗槎。
誰爲淮南門下客，願隨雞犬上雲霞。
妙相寺風雨亭
作者：陳天麟
朝代：宋

夜聞騷屑此君語，晨起急登風雨亭。
一笑相逢珍重別，不隨人改舊時青。
席上和統制傅公韻
作者：陳天麟
朝代：宋

遲遲春永晝如年，芳草池塘屬惠連。
一笑誰云今易得，四并須信古難全。
山圍錦繡將軍樹，雲遏笙歌刺史天。
不向風光共流轉，恐辜柳絮與榆錢。
延壽寺
作者：陳天麟
朝代：宋

一溪寒玉佩環聲，兩徑徘徊管送迎。
寺學鷲峰侵漢起，山如龍尾撇波行。
後林寺
作者：陳天麟
朝代：宋

凉颸發遠軔，殘暑促歸輪。
山色不厭客，蟬聲强聒人。
功名塵外累，身世醉中真。
更上高樓望，何峰可卜鄰。
憶舊
作者：陳天麟
朝代：宋

西湖當日雨如絲，尚記移家去國時。
髮短自憐今種種，印懸那得更纍纍。
身如烏鵲空三匝，家似鷦鷯寄一枝。
萬事此心俱不計，尚容開口細論詩。
揚州瓊花
作者：陳天麟
朝代：宋

髣髴猶稱是漢粧，五花刻玉傳輕黄。
隔江坐想紅樓裏，插鬢應宜錦瑟傍。
疑似聚仙非我類，近鄰芍藥許同芳。
將軍且與花爲主，免使叢祠作戰場。
旌德道中
作者：陳天麟
朝代：宋

山邑無郵傳，農夫半甲兵。
石橋橫斷岸，草徑入荒城。
聞道甘泉駕，將臨細柳營。
風塵何日靖，留眼看昇平。
柳下
作者：陳天麟
朝代：宋

春餘暑氣已駸駸，喚取胡床坐柳陰。
風裏禽聲來木杪，日斜樹影倒溪心。
不知昨夜雨多少，幻出數峰雲淺深。
老子此間殊不惡，爲收佳趣入微吟。
深塢寺
作者：陳天麟
朝代：宋

古寺深深陰，籃輿得得來。
三休登隴首，百轉入巖隈。
喬木千章老，鳴泉萬石哀。
無人同此趣，獨爲少徘徊。
用梁漕韻
作者：陳天麟
朝代：宋

千里岷峨外，三年漢漾西。
急流衝水馬，腐壤伏樗雞。
伐樹驚遭宋，聞韶喜在齊。
何時燈火夜，重與拆紅泥。
用齊正韻送叔勤歸湖北
作者：陳天麟
朝代：宋

霜點螭坳侍紫皇，高文大冊玉鏘鏘。
傳家信有青袍物，當代爭推古戰場。
故國未應窮地脈，難兄先已破天荒。
相逢若話情親事，分我朝回滿袖香。
田間
作者：陳天麟
朝代：宋

經營一飽慰枯腸，稻作黄雲带雨香。
溪上烟橫秋入畫，樹梢風細晚分凉。
交游斷絕山當戶，歲月侵尋竹過牆。
斗酒隻雞田舍好，枉將襏襫換軒裳。
登上嶺遊黄山·其一
作者：陳天麟
朝代：宋

朝陽滉漾水朦朧，曉烟橫抹天微風。
三十六峰不著色，點綴淡墨排秋空。
小山連延大山倨，林深無人但雲樹。
平生愛山真成癖，我以意行本無住。
黄山之路何欹危，黄山之溪何漣漪。
登山度水亦勞止，正要行役發吾詩。
仙家與世不相遠，徑入桃源亦良便。
向來父老亦嘗行，竹籜桃花大於扇。
登上嶺遊黄山·其二
作者：陳天麟
朝代：宋

風掃烟嵐一萬重，平生佳處始相逢。
未驂軒后浮丘駕，已見天都石柱峰。
閬苑欲傳青鳥信，壺天安用白雲封。
朝真我亦通仙籍，况復年來訪赤松。
石壁道中
作者：陳天麟
朝代：宋

雲山疊疊石齒齒，山色溪聲三十里。
霜餘木葉半丹青，道上松風雜宮徵。
捨車而徒度險艱，邇來趼足愁躋攀。
官閑無祿與王事，不妨拄杖對潺湲。
福田寺
作者：陳天麟
朝代：宋

逵市前朝寺，何年古佛廬。
上方分勝業，小筑寄幽居。
坡隴青相接，川原綠自如。
欹眠聽秋雨，懷抱稍虛徐。
秋霜閣
作者：陳天麟
朝代：宋

登臺坐想遺民釣，入寺行歌李白詩。
竹榻蒲團僧定早，清鞋布襪我歸遲。
雲邊掃石留題處，月下憑欄把酒時。
百尺蒼松唐舊物，問渠嘗閱幾興衰。
紀頌
作者：陳天麟
朝代：宋

宅家圖任久虛懷，鎮撫三年輟弼諧。
鵷鷺傾心望歸洛，貔貅賈勇待平淮。
已擎天柱旋坤軸，會正杓衡拱泰階。
多少中興勳業事，未知誰□頌磨崖。
與客飲乾明寺東古梅下
作者：陳天麟
朝代：宋

寥寥耆舊盡，欣欣花木新。
十梅亦老矣，手植知何人。
不種官路傍，社櫟同百春。
想當太平時，來者紛蹄輪。
我來幾世後，尋芳披棘榛。
眾枝疊玉蕊，光風卷香塵。
坐客稍稍醉，墜英欲成茵。
老圃亦後來，始園從誰詢。
淵明飲松下，故事良可遵。
飲散棄花去，明日迹已陳。
舟中
作者：陳天麟
朝代：宋

湖闊帆風飽，山長眼力疲。
晚凉行進酒，秋色最宜詩。
別意果作惡，虛名難療饑。
此生無住著，投老欲何之。
茅殿寺
作者：陳天麟
朝代：宋

伊昔高人隱，誅茅此殿陰。
丹青妙輪奐，香火閟幽深。
朝市有遷換，溪山無古今。
蕭齋午睡覺，欹枕一長吟。
訪張元明山齋
作者：陳天麟
朝代：宋

張侯詩似嶺雲閑，飛鳥何心只念還。
醉裏有官如物外，眼前無客似山間。
來聽春枕連宵雨，看畫秋屏著色山。
老去此身無處用，固應容我作躋攀。
贈水西寺舉老
作者：陳天麟
朝代：宋

山前流水化平陸，溪上羣山疊寒玉。
寺逢劫火一再遷，唯有浮圖立於獨。
江南佛法多衰謝，主張名教一夔足。
詩人江西派，更是真如舊尊宿。
我生遍參未究竟，布襪青鞋走林谷。
師言子歸有余師，留飯青精盤苜蓿。
杖藜並語松林路，行聽松聲如度曲。
尚寒三十六峰盟，遊罷同回把黄菊。
越香臺
作者：陳天麟
朝代：宋

佳木寄深塢，自與春有期。
幽姿誰復省，軒軒頗矜持。
真賞儻已逢，清香襲人衣。
士爲知己死，此語良不欺。
趙觀察作齋名煙艇孫耘老作唐律相邀同賦乃次其韻
作者：陳天麟
朝代：宋

知君心本在滄洲，故揭寒齋作釣舟。
已遣江湖頻入夢，便呼鷗鳥與同遊。
浮驂未可追前事，畫舫猶堪擬勝流。
笠澤有家歸未得，斷腸蘆葉荻先秋。
送太守李公
作者：陳天麟
朝代：宋

亂花翻陣雨，飛絮轉輕毬。
別思昏如醉，征鞍挽不留。
職循今列郡，秩視古諸侯。
當代人爭仰，惟公政最優。
洋川佳景物，勝跡舊經遊。
未定中原擾，猶懷傍塞憂。
九重爰錫命，千里藉承流。
德逐祥雲偃，恩隨瑞靄浮。
带刀還隴畝，挾纊動貔貅。
烽柝開邊月，犂鋤慶麥秋。
二天舒士氣，五袴沸民謳。
虞氏三年考，河南第一州。
霜臺方薦墨，黼座想凝旒。
早晚頒綸綍，東西走置郵。
遲遲姑去魯，几几定歸周。
明月湖光遠，凌雲氣象幽。
煙波浮畫鷁，雪浪遶烏牛。
好逐桃花漲，輕飛竹葉舟。
徑歸調玉鉉，莫待覆金甌。
賤吏傷萍梗，終年仰庇休。
龍門曾御李，驥坂會依劉。
不作癡兒女，孜孜話別愁。
遊巖豅寺
作者：陳天麟
朝代：宋

山疑夢裏槐安國，僧住壺公小隱天。
門橫一水與世隔，不知魚鼓今幾年。
真人陰崖結茅屋，大千世界一粒粟。
佛言芥子納須彌，我亦來尋贊公宿。
過雙梅草堂
作者：陳天麟
朝代：宋

一識園林勝，知君有遠心。
看林延野色，卧日只空林。
山水閑中領，詩書靜處深。
秋光度林際，留得半庭陰。
除夕偶成呈同舍兼簡陳仲恕
作者：陳天麟
朝代：宋

東皇送煖下青都，雪在梅梢半有無。
爆竹舊聞驅罔象，傳杯今怕飲屠蘇。
暗中石火頻過眼，忙裏銀絲欲上鬚。
不解玉堂供帖子，雙扉聊與換桃符。
雨中發崇福院
作者：陳天麟
朝代：宋

僕奴頗厭穿雲路，老子方欣在眼山。
四面人家高下住，一川烟雨有無間。
時聞鳥語作歌吹，更遣泉聲鳴珮環。
沮洳崎嶇飽諳歷，只餘多病鬢毛斑。
青山辭
作者：陳天麟
朝代：宋

青山崔崔，白雲溶溶。
我疑其中，仙人所宮。
風馬雲輿，霓旌羽幢。
游行太空，翩然相從。
望而不見，使我心忡。
我本金華，牧羊之童。
口誦蕊笈，有聲如鐘。
震撼巖壑，無礙不通。
謫居下土，黄塵濛濛。
五色之氣，布滿西東。
秋高露清，陟彼危峰。
呼吸元氣，精神內融。
嘯傲萬物，後天而終。
青山道中
作者：陳天麟
朝代：宋

田舍雞升屋，山家犬應門。
馬行黄葉路，水遶夕陽村。
老覺貧爲累，吾知道可尊。
此行聊復爾，萬事信乾坤。
題南金慎獨齋
作者：陳天麟
朝代：宋

聖道不可窮，探取隨己欲。
平生所受用，政可一言足。
子思著中庸，暗室戒慎獨。
危微恐懼心，此念施已熟。
學從西洛來，標榜相品目。
袖手看屋梁，表表知鴻鵠。
誰知胸中塵，往往盈斗斛。
伋也而有知，寧不貽彼忸。
吳侯蚤作吏，未肯事邊幅。
得妙自聖處，了不關世俗。
頗知幽隱中，日月所照燭。
不敢欺秋毫，高情潔冰玉。
願言從君遊，著鞭蹈前躅。
題王季恭蓬齋
作者：陳天麟
朝代：宋

小結茅廬寄一椽，夜燈聊與客周旋。
問知急雨來何處，題作蓬齋亦偶然。
政欲撩君江上句，莫嫌驚我醉中眠。
老翁辜負漁竿久，何日烟簑止釣舡。
風光閣
作者：陳天麟
朝代：宋

三千里外帝王鄉，當日龍潜涇水旁。
不擬璽符歸掌握，故因斧藻話風光。
一時事往留遺迹，百尺樓空倚夕陽。
英武照靈略相似，元無野史記興唐。
丹臺井
作者：陳奕
朝代：宋

東城有觀號丹臺，石甃淵然天所開。
回客題詩今不見，空令屐齒印蒼苔。
秋思
作者：陳子予
朝代：宋

柳岸風條頓老，橘林露葉猶香。
門對一天秋色，人行十里斜陽。
軍中寄內
作者：陳子全
朝代：宋

一望瀟湘徧露迷，胡笳吹月夜凄凄。
回天無力心難死，矢日同仇志應齊。
但使首陽存漢地，不教陰塞牧羌羝。
聲名一墮誰能贖，珍重雌雄劍化蜺。
井田封建圖
作者：陳子常
朝代：宋

爲成者十復爲終，終十還爲百里同。
祇爲諸儒泥方法，不知起數總皆縱。
寄題武夷
作者：陳子浩
朝代：宋

武夷山水稱奇絕，歷歷仙源路可通。
人古道尊精舍在，曾玄世隔幔亭空。
萬年宮接青冥上，九曲溪流碧嶂中。
幾欲相期游汗漫，披圖陡覺馭天風。
因小兒學琴終夜不寐作
作者：陳子高
朝代：宋

鳴鶴操音清，興幽發性情。
聽琴愛夜半，明月上殘更。
客懷
作者：陳子高
朝代：宋

遠山雲夢斷，長路客愁新。
殘漏悲鐘急，香車碾暗塵。
宿龜山次韵
作者：陳子高
朝代：宋

潮回浪濺細沙傾，岸柳平波映眼明。
橋接短亭連野迥，艇橫長笛带風清。
迢迢翠草寒烟暝，隠隠疏林暮靄晴。
遥見疊峰清淺黛，客心傷處碧雲輕。
春晝
作者：陳子高
朝代：宋

悠悠亂片花空舞，冉冉輕絲晴晝長。
樓下怯寒香袖薄，破愁春酌濁醪香。
暮春
作者：陳子高
朝代：宋

纖纖亂草平灘，冉冉雲歸遠山。
簾捲深空日永，鳥鳴花落春殘。
句
作者：陳孔碩
朝代：宋

南民何德辱公憂，六轡周遭死始休。
寄題劉潛夫于蔿于齋
作者：陳孔碩
朝代：宋

昔聞子元子，愛歌于蒍于。
遣風今有繼，此意古爲徒。
犢價踰刀劍，原飴變堇荼。
聞絃知豈弟，連袂此歡呼。
近事先苞篚，何人問牧芻。
聚星亭澗好，容我受廛無。
挽呂東萊先生·其一
作者：陳孔碩
朝代：宋

北望非吾土，南來獨此翁。
孔顔當日意，杞宋百年風。
與物陽春闊，隨形鏡影空。
吾儕竟何罪，斯道合成窮。
挽呂東萊先生·其二
作者：陳孔碩
朝代：宋

語絕香奩壞，人非鐵磬存。
罷官空數日，挾策與誰論。
丈室塵埃亂，層城草木昏。
寸心無訴處，號絕向令原。
楊柳
作者：陳孔碩
朝代：宋

臘雪逢春次第消，等閒著脚上溪橋。
柳條畢竟带兒女，一夜東風眼便嬌。
海棠
作者：陳孔碩
朝代：宋

幾樹繁紅一徑深，春風裁剪錦成屏。
花前莫作淵才恨，且看楊妃睡未醒。
無題
作者：陳孔碩
朝代：宋

鳴鼓人皆可，彈琴今復誰。
儘賒王媼酒，休賦大蘇詩。
牡丹
作者：陳孔碩
朝代：宋

既全國色與天香，底用人間紫與黄。
却喜騷人稱第一，至今喚作百花王。
丹陽作
作者：陳存
朝代：宋

暫入新豐市，猶聞舊酒香。
抱琴沽一醉，盡日卧垂楊。
句
作者：陳存
朝代：宋

雲連京國深。
和太師平章魏國賈公遺潛侍郎之作
作者：陳存
朝代：宋

先臘催開萬玉林，人心悅處即天心。
山河洞徹重瞳遠，宮闕高寒一柱任。
瑞應崆峒知有日，塵清洄曲在斯今。
神功變化無留迹，便放陽春捲積陰。
挽趙良淳三首·其一
作者：陳存
朝代：宋

日慘天無色，城危歲迫除。
孤忠元自許，一死不知餘。
束衽全遺體，呼兒受訣書。
登陴才信宿，腸斷正愁予。
挽趙良淳三首·其三
作者：陳存
朝代：宋

慷慨君酬國，奔逃我喪家。
陸沈同一壑，淵涉眇無涯。
祈死惟嫌晚，餘生只自嗟。
蒿萊連雉堞，落日噪棲鴉。
挽趙良淳三首·其二
作者：陳存
朝代：宋

忠定扶神鼎，安邦不顧身。
曾孫能致命，屬籍豈無人。
歸骨番江上，招魂霅水濱。
死生均此念，老病泣遺民。
答清江錢大尹問閤皁山中景
作者：陳孟陽
朝代：宋

形如閤皁對清江，吳漢神仙古道場。
玉像靈多民受賜，天書歲久墨猶香。
絳霞密鎖靈仙館，碧霧輕籠正一堂。
蒼蘚斕斑雙鯉石，寒泉澄湛九龍塘。
著衣臺上三冬暖，鳴水亭前六月凉。
擣藥鳥聲喧夜榻，昇天馬跡印西岡。
葛憩源深生異草，凌雲峰峻染瑶光。
丹井雖存人杳漠，松巢空見鶴飛翔。
屏粧水墨誇陶弼，門斷塵埃憶孟昌。
風來松檜笙簫地，春入園林錦繡鄉。
箇中自少紅塵到，閑裏惟知白晝長。
景物敢吟成實錄，願憑賢宰一稱揚。
羅隠題詩石
作者：陳宋輔
朝代：宋

詩名鼎鼎號三羅，藜杖經從石上過。
鐵畫銀鈎難辨認，雨霖日炙莫鎸磨。
幽泉添硯潺湲響，明月生波感慨多。
小立西風吹鬢髮，碧羅深處聽漁歌。
題拏洋驛
作者：陳宗
朝代：宋

畬田高下趁春耕，野水涓涓照眼明。
孰道深山最深處，人人解說長官清。
清明前一日友人招泛東湖·其一
作者：陳宗仁
朝代：宋

僧舍經旬只病眠，不知春事滿湖邊。
相携步出城東去，楊柳桃花氣欲烟。
清明前一日友人招泛東湖·其二
作者：陳宗仁
朝代：宋

令節正逢一百五，輕舟閒泛兩三人。
弄珠樓下波如酒，醖碧摇紅潏潏新。
軍中行
作者：陳宗傳
朝代：宋

胡馬出幽燕，風塵起北陬。
天兵偶不利，王氣黯然收。
六龍守沙漠，誰復爲報仇。
耿耿孤臣衷，長懷麥秀憂。
回首望京闕，血淚相和流。
安得衆猛士，盡如穰苴儔。
戮力共廝殺，梟取可汗頭。
掃清犬羊群，釐復舊神州。
奇功勒燕石，芳名播千秋。
遊大滌山
作者：陳宗古
朝代：宋

洞天三十六，奇邃此無儔。
笙鶴有時下，神仙何處遊。
巖花自照水，谷鳥不啼秋。
盡日松陰底，閑聽寒澗流。
遊洞霄
作者：陳宗古
朝代：宋

閑訪洞霄宮，幽奇景莫窮。
溪山雖極遠，巖穴自相通。
若不尋塵外，無由到此中。
高真在何處，笑我白頭翁。
偕彭雅林游翠即席求和
作者：陳宗禮
朝代：宋

往事鎸鑱一夢同，遊人聊此可從容。
神仙已逝境猶在，洞府雖深戶不封。
閲遍古今雲木老，洗空塵土石泉舂。
此懷清白堪超世，何必星精特地逢。
句
作者：陳宗禮
朝代：宋

山川半爲蠻烟纍，人物多因謫籍香。
山行
作者：陳宗禮
朝代：宋

川原綠已張，春去今何在。
深樹涵幽姿，微雲弄晴態。
禽聲互酬應，林霏閒明晦。
漸遠人蹟稀，清音自虛籟。
晚出
作者：陳宗禮
朝代：宋

落日山氣清，歸禽噪林杪。
意行忘遠近，吟過深烟表。
㶁㶁水縈田，幽幽雲反嶠。
忽聞隣寺鐘，沿途發長嘯。
曉行
作者：陳宗禮
朝代：宋

披衣起遐征，微茫認前路。
哀鴻天際雲，殘月水邊樹。
澹山巖
作者：陳宗禮
朝代：宋

永州澹巖天下稀，山靈妙斲涪翁知。
蹲猊翔鳳獻穎異，中有僊佛來娛嬉。
我生骨相□冰雪，心境相□生懌悅。
緣輕自笑來已遲，猶見巖前古時月。
玉巖·其一
作者：陳宗禮
朝代：宋

山蹊屈曲石玲瓏，今古遊人興不窮。
一一圓明人不識，却尋石□任中通。
玉巖·其二
作者：陳宗禮
朝代：宋

翠屏青紫互高低，清凈仙人薜荔衣。
正好觀心坐巖下，忘歸却是不忘歸。
石仙觀
作者：陳宗禮
朝代：宋

千丈飛崖倚半空，火雲時節此清風。
身閑一日俱仙思，何用藏形古木中。
紫霄觀
作者：陳宗禮
朝代：宋

平陂復峻坂，曲折勞攀躋。
中道忽孤絕，恍然遇安期。
授以度世術，呼吸隨風飛。
長跪受隠文，三復歎且疑。
變化豈不神，勾譎莫予期。
回鞭指故山，從此問所歸。
題虞帝廟
作者：陳宗禮
朝代：宋

南國熏風入帝歌，至今遺廟只嵯峨。
一天曉色懷明哲，四野春光想太和。
存古尚瞻虞衮冕，撫時幾換禹山河。
海濱樂可忘天下，解寫靈明是老軻。
題東洞
作者：陳宗臣
朝代：宋

蔚藍勝概世應稀，中有高人隠翠微。
那日徵書來古洞，恩光榮耀倍山輝。
寒窗聽雪
作者：陳宗道
朝代：宋

水浸樓臺月，山圍花柳春。
宸居一望近，風景四時新。
畫舫斷橋聚，清簫夾岸聞。
遊人歸去晚，車馬鬧紅塵。
旅懷
作者：陳宗道
朝代：宋

清波渺前灘，白鳥下寒渚。
樵斧空山鳴，歸舟夕陽暮。
去來風中人，明滅雲外樹。
雙輪何時休，愁心此羈旅。
洗馬行
作者：陳宗道
朝代：宋

玉谿谿頭波綠玉，玉谿谿上沙金粟。
曉營出馬五花雲，鳴榜齊首橋南浴。
馬高如屋長如龍，四蹄如鐵聲如鐘。
青芻幾束粟幾斗，豢汝愛汝爭奇功。
編騣抹刷解色罷，黑面雄兒齊上馬。
就中一馬不敢騎，云是將軍臨陳者。
送別
作者：陳宗道
朝代：宋

江邊出相送，君去我當返。
徘徊未忍還，孤帆夕陽遠。
送寧都陳令
作者：陳宗道
朝代：宋

梅花樓頭立晴雪，松葉亭根聽夜雨。
鼪鼯息響月千山，桃李無言春萬樹。
送戴石屏歸天台
作者：陳宗道
朝代：宋

天台四萬八千丈，一根直下寒銀浪。
青蓮老子夜不眠，往往飛魂到其上。
詩情不減流白雲，千載重見戴叔倫。
蓮花峰下赤城洞，芒鞵翻笑山中人。
秋風孤篁八九尺，老面百摺赬銅色。
田文席上摩吟髭，鶻立蒼苔烟雨黑。
我家竹屋棲龍岡，夜搗孤月餐寒霜。
醉騎白鹿軍峰下，一見贈我青瑶璫。
南山臺前春正好，萬壑千涯清夢曉。
蒼苔石磴撫闌干，往事飛鴻天亦笑。
君今東首回牙檣，我亦西去凌蒼蒼。
截江橋南春水急，酒酣不記攀垂楊。
軍峰江南最高處，我上峰頭望君去。
歸時定入天台山，舉首雲間一相顧。
遊麻姑山
作者：陳宗道
朝代：宋

千秋雲氣龍猶在，午夜松聲鶴自寒。
仙子偶來成夢事，至今遊客未嘗閒。
題謝氏西谷
作者：陳宗道
朝代：宋

江東風流會稽伯，玉壺貯香傾琥珀。
春風十里東山雲，一局寒楸晚空碧。
盤盤石磴紅泉仙，春夢草斷瑶池箋。
蒙茸曲笠雨花濕，老屐踏損蒼苔錢。
雙鸞翩翩跨元島，月白香魂翠山杳。
玉蘭千載流芳馨，清風凌厲連紅曉。
代壽
作者：陳宗遠
朝代：宋

自上黄樞贊萬機，曾將謀略定邊陲。
平淮便放裴公逸，去越猶嫌范相遲。
瀲灧池塘蓮萬朵，嬋娟亭館竹千枝。
居東賸有明農志，歸衮應賡七月詩。
代壽帥書三首·其一
作者：陳宗遠
朝代：宋

欲看棠陰續世傳，重移星履下鄞川。
風薰轅戟清官府，日暖瀛壺小洞天。
塞外不傳青海箭，幕邊穩泛綠池蓮。
箇中便是神仙境，何必崆峒訪偓佺。
代壽帥書三首·其三
作者：陳宗遠
朝代：宋

笑談樽俎有餘歡，不獨民安吏亦安。
競喜鯫生兼盛賜，那堪鶚表錄微官。
投機已發千鈞弩，速化仍資九轉丹。
青眼相逢尤異處，他年翹館舊門闌。
代壽帥書三首·其二
作者：陳宗遠
朝代：宋

勳業從來簡帝聰，東溟還復奏膚公。
庭前修竹添新綠，洞裏蟠桃依舊紅。
野渡橫舟人未老，大川作楫路將通。
願觀整頓乾坤手，不負當年射六蓬。
代壽某帥二首·其一
作者：陳宗遠
朝代：宋

當年禁履上星辰，便合登庸秉國鈞。
蓋海旌幢紆出鎮，濟川舟楫已知津。
但從渤澥清沂泗，肯把關河自越秦。
醖釀早成六月雨，一朝翻手洗炎塵。
代壽某帥二首·其二
作者：陳宗遠
朝代：宋

三年姬衮尚居東，官府清平冠六雄。
仙洞蟠桃紅映日，山亭修竹綠梳風。
已將儒雅安時俗，更即人和驗歲豐。
儉幕棲身無以頌，元龜遊戲出蓮叢。
傳聞八月十四日唱名
作者：陳宗遠
朝代：宋

北斗三魁夜吐芒，競傳臚唱擢王揚。
遥知天上輪光滿，先放人間桂籍芳。
失笑月烏空繞匝，那知雲雁不成行。
姮娥留取十分好，萬里清輝分外彰。
八月初五日有懷舊事
作者：陳宗遠
朝代：宋

看來擾擾總何謀，且把行藏用酒酬。
籬菊趁陰移別逕，江楓向晚落行舟。
秋蟲在壁催人織，歸燕辭巢戀主愁。
今日去年風物異，錢塘還在望山樓。
冬晚
作者：陳宗遠
朝代：宋

簷樂無風靜自鳴，開窗亦復使眸醒。
投林倦鳥低翻翼，觸紙癡蠅細有聲。
籬外半懸紅子落，牆間少見綠莎明。
陽生陰後春來近，準擬新詩爲發萌。
出村有題
作者：陳宗遠
朝代：宋

一片青莎沒古槎，滿彎流水浸瓊沙。
早梅先點臘前蕊，敗菊尚開秋後花。
落葉盡隨寒月少，好山還被曉雲遮。
人生到處須回首，暗裏流年損鬢華。
呈豹林伯進齋表叔
作者：陳宗遠
朝代：宋

曲逕禪房午，幽風動古林。
泉聲落澗靜，磬韻隔雲深。
空谷留禽語，青山洗客心。
頓然忘俗想，來此不妨吟。
呈陳介叔
作者：陳宗遠
朝代：宋

青帝東來駕綵韉，燒燈過後少晴天。
逢春已辦穿花屐，阻雨先尋載酒船。
但覺野雲生樹外，不知溪水漲灘前。
落梅有恨香還濕，不得飛來傍舞筵。
因雨遣興
作者：陳宗遠
朝代：宋

細雨冥冥風頓凄，微沾沙路不成泥。
珠排簷網凝絲重，瓊積荷盤壓柄低。
青草岸頭三月暮，黄梅葉外一山迷。
小塘水滿魚過塹，隨浪流溝入古溪。
壽陳府博
作者：陳宗遠
朝代：宋

三嶼縈紆秀且奇，苕華琢采妙工倕。
高羅絳帳聲盈耳，戲著斑衣笑解頤。
魚藻留連依水密，鳳筩準擬向陽吹。
的知梅信傳東閣，先訪南宮第一枝。
夢遊月宮
作者：陳宗遠
朝代：宋

蜿虹絳彩垂霄路，白波渺渺散寒露。
橫空擲綺結飛梁，靉靆青雲匝風御。
颺金排玉水晶宮，鸞佩霓襦笑相遇。
兔停玉杵取玄霜，吳質無端强猜妬。
窺見腰中三尺冰，便疑斫却婆娑樹。
桂香廣陌不得留，灼灼修娥謾回顧。
天孫飛梭織冰紈，帝子吹笙濕香霧。
笑指瑶臺十二層，只怕結鄰未相許。
瀲灧金樞煙水寒，會駕飛輪撇波去。
安仁樓間晚晴時送默齋伯回星江
作者：陳宗遠
朝代：宋

已是悲秋客，那堪送遠人。
亂山殘照慘，落葉晚風頻。
去恨隨帆遠，回頭轉意親。
明朝相憶處，鱗雁達情真。
宿村
作者：陳宗遠
朝代：宋

野畦新雨過，蛙雜水濺濺。
風掃竹前地，月明柳外天。
人過驚犬吠，婦績趁蠶眠。
舍北數聲櫓，夜歸何處船。
寺深
作者：陳宗遠
朝代：宋

寺深幽寂寂，四月似秋天。
夜久聽山雨，晚來添石泉。
斷巖風嘯木，疏竹鳥棲煙。
鐘鼓林梢動，空堂已罷禪。
憫農
作者：陳宗遠
朝代：宋

條桑事了蒸麻急，刈麥人兼種稻歸。
作苦那能衣食足，幾多遊冶厭輕肥。
戲同舍與內競
作者：陳宗遠
朝代：宋

龍泉函氣清，歐冶吐霞綺。
干將墮龜文，莫邪潜漫理。
藏鋒金匣夜光芒，銅花玉暈相磨砥。
雄雌一落東與西，相從不隔千山水。
憶妾與君差池飛，送君挾策游京畿。
暮雲空碧雁度遠，畫梁寂寞燕來遲。
但願月宮分彩色，豈恨霜閨弄落暉。
君方倦羈旅，妾亦厭枌土。
錦水鴛鴦巢漢林，綺翼飛翔交媚嫵。
有時嬌妬不自持，佯嗔不肯舒眉宇。
逢君貧困泣牛衣，舉案低蛾似頑魯。
誰知志滿凌暴生，剛腸便不愛卿卿。
望斷犢車揮麈急，飽負虎嵎攘臂輕。
松柏故無情，凌霄植根蒂。
柔蔓托高翹，歲寒忻附麗。
何爲絲蘿親，反有榮悴異。
昔日淚霑衣，長嗔失意同寒饑。
今日衣擁淚，翻怨得意由輕肥。
炎凉世態得失間，怨君却悔嗔君時。
擬古
作者：陳宗遠
朝代：宋

蠶絲圖利人，利成身已烹。
蛛絲圖網物，網成身益傾。
漢興弓犬棄，楚亂蕭艾生。
禍福乃如此，吾道烏能亨。
春日書景
作者：陳宗遠
朝代：宋

狼藉殘梅滿地香，遊蜂終日趁晴忙。
芳堤細草鱗鱗綠，深院垂楊裊裊黄。
暖霧未消山失木，春風無力曉侵裳。
眼看景物關情甚，亟把詩吟送一觴。
春雨遣興
作者：陳宗遠
朝代：宋

靜看何物不關情，屋角青梅子已成。
巢拂舊塵迎社燕，花移新樹欲流鶑。
寒生簾幙深春雨，暖卜園林甚日晴。
病起無聊休把酒，東君去住亦堪驚。
有感
作者：陳宗遠
朝代：宋

呢喃燕賀厦，嘹嚦鴻漸磐。
戀主江南暖，來賓塞北寒。
炎凉有變易，去就無留難。
勿嫌烏鵲噪，朝朝止屋端。
有感
作者：陳宗遠
朝代：宋

天地不磈立，人爲天地心。
世無經濟學，何以任彌綸。
沛興園綺隠，淵啟虬髯驚。
漢唐造草昧，數子留其名。
我非烟霞徒，息養離世氛。
我非雲水客，眼空觀劫塵。
有身必有用，用世非榮身。
善性自孟子，惡性由荀卿。
氣質誠有駁，良心乃其純。
荀卿言治氣，孟子言養心。
治如治稊稗，惡去善自生。
養如養佳穀，善長惡亦亡。
善善而惡惡，孟荀同臭馨。
安用泥口耳，紛紛爭異名。
寥寥數千載，塵迹汗簡青。
麟死不可作，紀例存其文。
世無公是非，安得真勸懲。
西漢豈無人，氣節冰雪清。
東漢豈無人，長厚性質淳。
特立違時好，心事竟埋堙。
紛紛瀾倒徒，空贏身後名。
牽牛花
作者：陳宗遠
朝代：宋

綠蔓如藤不用栽，淡青花遶竹籬開。
披衣向曉還堪愛，忽見蜻蜓带露來。
異獸
作者：陳宗遠
朝代：宋

甬東有異獸，俗名訛曰歆。
其形類猴玃，或謂虎之精。
逐人求口食，咿啞小兒聲。
滿望乃謝去，不遂輒生嗔。
利爪捥人目，烏喙啄其身。
膏血盡且死，適意方欠伸。
行道足一迹，深山晝掩門。
衆疑心是獸，何乃面如人。
不知椎剝吏，人面而獸心。
病起
作者：陳宗遠
朝代：宋

事業書千卷，生涯菊一籬。
約居慳問卜，多病頗知醫。
看鏡癯添骨，挼髭笑解頤。
閉門方得趣，不誦北山移。
舟行
作者：陳宗遠
朝代：宋

鷗鷺灘頭帆卸雨，牛羊影外草生烟。
漁人撒網潮平晚，柳岸維舟取次眠。
蕭季賢有齋名雪澗求鄙語置諸賢之後勉成四韻
作者：陳宗遠
朝代：宋

一派流泉遶坐奇，紅塵不到客來稀。
含烟竹塢朝常失，當戶松陰晚自移。
想有寒猿當月嘯，應看孤鶴唳風歸。
火雲六月流金石，絕景應須稱此時。
謝石庵見示櫂歌歎時因以見意
作者：陳宗遠
朝代：宋

蘆花裊裊西風急，獨立高樓聞雁聲。
志士最傷秋夜月，江南塞北兩般明。
資政入村造壽器謾賦
作者：陳宗遠
朝代：宋

功成身退從來少，綠野超然洗俗埃。
閑出西疇營六檟，勝傳南極映三槐。
迎門村婦携兒拜，遮道田翁带犬回。
競喜鳴珂歸舊隠，爭如鷗鷺不相猜。
送友人
作者：陳宗遠
朝代：宋

黄梅浦遠草萋萋，風細孤帆雨後低。
漁笛一聲何處作，故山回首白雲迷。
送洪宰西歸少歌漁春渡是日風雨
作者：陳宗遠
朝代：宋

送客來孤店，疏軒竹數莖。
歸帆出煙雨，群吏立沙汀。
似我情何悄，如君事最榮。
待無雲隔岸，須看遠山青。
過橫遠途中
作者：陳宗遠
朝代：宋

蠶桑事已過，耕稼老農勤。
橋斷荒村雨，山埋半嶺雲。
小松穿石出，野水落田分。
茅店傾醨酒，相看亦論文。
郊祀慶成詩
作者：陳宗遠
朝代：宋

寶歷登三禩，觚壇類兩儀。
居歆修大報，肇祀述前規。
景迓初陽吉，齋嚴一月期。
采章循節儉，緼豫屏紛離。
輅象停方貢，兵驂却道馳。
殊庭崇祝告，太室款靈娭。
黄道晴曦麗，青郊湛露滋。
龍常騰旎旖，蜺羽勝葳蕤。
列戟森賓衛，嚴更警禁帷。
蒼圓尊上帝，黄粹見方祇。
馥郁陽宮燎，芬芳帝籍粢。
非烟浮羽籥，叶氣冒尊彝。
濟濟鏘圓玉，峨峨會采𤪌。
雲裙紛下逮，月璧粲昭垂。
合奏諧純繹，登歌美緝熙。
貳觴勤竢獻，虛次迄親祠。
翊翊靈施佑，禳禳嘏致祠。
招摇回左翿，閶闔敞南離。
侍仗朝紳擁，升樓禁蹕隨。
臚驩皆岳抃，驛赦霈皇慈。
都號登瑶冊，追思遺寶龜。
燕謀端有自，鴻祉浩無私。
肅穆東朝賀，登閎宣室釐。
慶綿千歲統，歡奉萬年巵。
盛事輝三古，龐恩被八維。
至誠深可卜，滿假務深思。
兢業傳家法，盈成保慶基。
萬方嚴表正，九簣戒功虧。
帝壽齊南極，邊塵靜北陲。
具臣懷美報，成命繹周詩。
靈溪舟中風雨
作者：陳宗遠
朝代：宋

斜風吹雨打篷窗，獨棹孤舟向曉江。
沙岸竹洲烟漠漠，青山飛鷺一雙雙。
題汪表叔對袁府起借軒和韻
作者：陳宗遠
朝代：宋

朱門虛老濟川材，鏡面芙蕖取次開。
莫怪偷光鄰士壁，絕勝附火乞兒堆。
拂塵尚欠千尋竹，極目何須百尺臺。
魚鱉不知誰是主，也隨流水向東來。
題蕭季賢雪澗軒
作者：陳宗遠
朝代：宋

避喧寬結小茅廬，庭竹栽多引鳳棲。
滿地松釵風嘯木，隔窗漁艇月涵溪。
歸鴻目送雲間失，賀燕巢成棟外低。
料想春殘曾有夢，謝家芳草綠將齊。
如占城經吳川極浦亭
作者：陳宜中
朝代：宋

顛風吹雨過吳川，極浦亭前望遠天。
有路可通環嶼外，無山堪並首陽巓。
溪雲起處潮初長，夜月高時人未助。
異日北歸須記取，平蕪盡處一峯圓。
賈師憲望海樓成次韻·其一
作者：陳宜中
朝代：宋

名與山高千古重，恩如海闊一身輕。
門下少年初幕府，格隨諸吏上崢嶸。
賈師憲望海樓成次韻·其二
作者：陳宜中
朝代：宋

功歸再造金甌好，歲已三登玉燭調。
昨是倚筇平地看，一如石壁望松寥。
爲人賦橫舟二首·其一
作者：陳容
朝代：宋

古悲歌，淚如血，渡河無船氣欲絕。
古非歌，淚如泉，河激湯湯聲徹天。
峨舸大艑載琛貝，錦纜迷樓催管弦。
人生苦樂不相等，風波血刃蛟流涎。
神虺九首能三足，巨鼇觸怒群帝遷。
縱有扁舟竟何往，乘桴意在滄洲上。
祇緣轍朽無人知，入海居夷每惆悵。
三間破屋名橫舟，三呼不答江水流。
一帆徑渡溯天去，不繫斜陽古渡頭。
爲人賦橫舟二首·其二
作者：陳容
朝代：宋

黄頭子，捩柁聽吾語。
三老駕三翼，疊鼓峭帆看風色。
一千水，歸黄河，世無客星泛靈槎。
恒河水，波斯匿王母將去，六十年間成壞故。
性無生滅河水似，黄面瞿曇以筏諭。
長淮水，一箭許，邊城白骨多於土。
年年調舟已成泥，壽蔡孤城付朝暮。
岷江漢源天上來，一夕不保如風埃。
重慶今爲天下首，漢中不復言規恢。
朽木爲舟土爲楫，白波如山水皆立。
當時商家畚築子，夢裏撐船濟川去。
只今無夢豈無舟，水淺都非泊舟處。
題浯溪中興頌二首·其一
作者：陳容
朝代：宋

銀旗金甲渡巴西，靈武城樓已萬幾。
一札祗聞元帥命，五牋合待使臣歸。
未聞請表更追表，且看黄衣換紫衣。
天性非由人僞滅，何緣尚父結張妃。
題浯溪中興頌二首·其二
作者：陳容
朝代：宋

六等勝如誅獨柳，二張縱活亦何顔。
太師死後猶書法，水部刑章托頌間。
最憶海青投樂器，絕憐甄濟隠青山。
中興碑下姦臣懼，天道何嘗不好還。
題雲龍圖
作者：陳容
朝代：宋

騎元氣，游太空。
普厥施，收成功。
抉河漢，觸華嵩。
題靈豐廟壁
作者：陳容
朝代：宋

紫馬仙人跨白犀，繙經臺映釣魚磯。
千年老樹風雷坼，獨有紅泉洗斷碑。
漫興
作者：陳寶之
朝代：宋

二十年前學採樵，採樵只採嫩枝條。
何如斫倒大松樹，勾得三年兩載燒。
矸軒
作者：陳寶之
朝代：宋

謝公樓上風流客，紫髯蕭疏雙鬢白。
胸中有氣吐虹霓，床頭無金失顔色。
問君借取騎鶴錢，更欲吸盡長鯨川。
出門雙槳破寒碧，去學五湖風月仙。
自述
作者：陳寶之
朝代：宋

少年落魄走京華，老大無錢赴酒家。
羞作寺丞門裏客，一片明月照梅花。
詩一首
作者：陳少章
朝代：宋

十里荷開菡萏初，我公初至有西湖。
却將公事湖中了，見說官閑事也無。
題江國錄先生石室
作者：陳尚文
朝代：宋

海甯邑屋千山環，幽人更愛山中山。
山城已遠人烟寒，江君石室深巑岏。
聞君十載棲長安，焉能斂翼縈巖巒。
卧龍要自南陽蟠，東山不爲携紅顔。
邇來側身天地間，不如一室中寬閒。
探書禹穴萬卷完，養成霧豹非一斑。
素琴無絃心自彈，泰山高高水潺潺。
山中閴兮誰往還，雲無心兮抱幽關。
青山白雲足爲侶，無心胡爲戀君宇，冷君衣裳潤君礎。
人間歲月易今古，傅說一去不可佇。
蒼梧何如出飛雨，不崇朝兮蘇九土。
偶作
作者：陳居仁
朝代：宋

疏樹梢頭露曉星，薄寒侵榻睡初醒。
沙鷗何處驚飛起，點破遥山一抹青。
水調歌頭
作者：陳居仁
朝代：宋

重過釣臺路，風物故依然。羊裘軒上，俯臨清泚面孱顏。仰見先生風節，更有兩公名德，冰雪照人寒。龍野方馳逐，鴻翼自孤騫。酹壺觴，追往昔，笑華顛。別來三紀，推排曾戴侍臣冠。慚愧君恩難答，聊復守符重綰，敢嘆客途艱。少報期年政，行泛五湖船。
登龐公讀書堂
作者：陳居仁
朝代：宋

相君事業慕臯夔，被遇王家泰定時。
曾向雲窗研漢簡，故應畫棟産靈芝。
文鑱金石流芳在，像託丹青亙世垂。
盛烈豐功難具述，爛然國史著猷爲。
竹村居
作者：陳居仁
朝代：宋

霜筠萬箇繞龍孫，中有茅簷據小村。
疏處只容猿鶴過，喜無俗客敢登門。
西湖感舊
作者：陳居仁
朝代：宋

蘇公堤畔采蓮船，蘸碧樓臺動管弦。
山色湖光宛如昔，心情不似十年前。
高宗皇帝挽詞五首·其一
作者：陳居仁
朝代：宋

力拯艱難運，天開聖哲君。
赤符恢世祚，蒼籙炳人文。
帝學窮淵奧，宸奎照典墳。
三宗從著號，超軼未前聞。
高宗皇帝挽詞五首·其三
作者：陳居仁
朝代：宋

聖略如天大，仁心亙古無。
神兵勝淝水，鳴劍罷伊吾。
宵旰逾三紀，歌謠遍八區。
耆龐聽遺誥，號絕更嗟呼。
高宗皇帝挽詞五首·其二
作者：陳居仁
朝代：宋

天步方寧只，民區復晏然。
心非堯位樂，子授舜躬賢。
揖遜高千古，恬怡盛萬年。
乘雲歸帝所，溥率淚成川。
高宗皇帝挽詞五首·其五
作者：陳居仁
朝代：宋

得壽尊慈扆，怡神久北宮。
綵衣頻侍燕，寶冊屢垂鴻。
劍落橋山外，陵開禹穴東。
從今壽文母，無復玉巵同。
高宗皇帝挽詞五首·其四
作者：陳居仁
朝代：宋

漢日朝前殿，神堯宴大安。
徒誇一時盛，誰似兩宮歡。
謾採瀛洲藥，猶除荆鼎丹。
傷心浙江畔，縞仗自回鑾。
遊碧落洞
作者：陳履
朝代：宋

碧落傳聞久，茲來列彥同。
草沾遊士屐，臺挹大王風。
一澗流元始，雙崖鑿混濛。
天然自奇絕，不惜五丁功。
謁麻衣祠
作者：陳山泉
朝代：宋

雨晴泥路滑，杖履豈徒勞。
雙檜塔前老，一峰天外高。
錫泉通殿砌，巖瀑起波濤。
欲問麻衣意，風林作怒號。
全州礲巖
作者：陳峴
朝代：宋

泉流縈带戛冰玉，石壁深窈寒侵衣。
開鑿應勞造化力，窟宅如待靈仙歸。
全州觀風樓
作者：陳峴
朝代：宋

江源發蠻荒，來與湘灌遇。
交流趨城隅，清映日東注。
群山半楚越，馳驟若競赴。
譙門百步南，樓堞此雄踞。
觀風久標名，棟宇初改故。
極目渺塞嶺，蔚起矗雲霧。
千里聳翠碧，衆水橫練素。
古寺带林薄，漁艇依野渡。
村墟互隠見，風烟自朝暮。
東西亙井絡，碁分雜營戍。
偶值豐登年，樂此保生聚。
秋風黄花天，良集盛簪屨。
肴觴固匪虔，藉此山水具。
登臨方興深，諸君幸少駐。
宿董山寺
作者：陳峴
朝代：宋

送客聯鑣歸，得得招提宿。
晚渡滄江口，路入青山曲。
突兀忽在眼，一洗奔馳俗。
然燈遽呼酒，僧留供野蔌。
林高上明月，談聲響空谷。
坐久夜益深，同來或鼾熟。
明朝返城郭，此興真可錄。
楚南偉觀樓
作者：陳峴
朝代：宋

平生足迹窮遐陬，一麾更守湖湘州。
西接懸崖五溪曲，南望渺極蒼梧愁。
天涯牢落孰慰意，千嶂倒影三江流。
千里脈絡茲要會，意趣端與江山投。
羣峰四遶立碧玉，带映林薄如雕鎪。
虯蟠虎驟互起伏，天作地涌非凡儔。
郊村依約半洲渚，遠明天際來歸舟。
湖南素號清絕地，一旦呈露疑神謀。
作成英奇易舊觀，俗化遠與鄒魯侔。
寄語後來無泯沒，共保佳致傳千秋。
舟次鄂州
作者：陳峴
朝代：宋

蜀江來滾滾，楚望意悠悠。
浩氣高情曉，新寒带晚秋。
關山方北顧，烟火又南樓。
蓬鬢天涯客，蕭然一葉舟。
郡圃依綠亭
作者：陳峴
朝代：宋

修林平沼久荒埃，招領春風一笑回。
掃凈莓苔分徑岸，剩添桃李結亭臺。
時因休吏文書了，忽作閒人杖屢來。
待與邦人同醉樂，一樽何惜少徘徊。
雨中偶成
作者：陳峴
朝代：宋

雨聲春不絕，綠漲與池平。
久摘花猶好，新鋤草又生。
閉門惟我獨，終日斷人行。
對酒還憂病，裁詩强遣情。
飲翁常之宅分韵得友字
作者：陳峴
朝代：宋

杖屨隨春風，邂逅得良友。
行行西域道，觸目盡花柳。
還步過茆茨，交歡亦何有。
東鄰頗好事，邀我意良厚。
南窗竹風涼，更命新醅酒。
一醉何足辭，期此百年久。
龍隠巖
作者：陳峴
朝代：宋

烟蘿深鎖非凡境，泉石相逢似故人。
歸認落花猶恐誤，天風爲我隔囂塵。
句·其二
作者：陳嶠
朝代：宋

小橋風月年年事，爭奈潘安老去何。
自賦催妝詩
作者：陳嶠
朝代：宋

彭祖尚聞年八百，陳郎猶是小孩兒。
贈蕭韡
作者：陳嶠
朝代：宋

一寸功名心已灰，翩然解組賦歸來。
中興天子登耆舊，二十餘年挽不回。
題公署
作者：陳嶠
朝代：宋

當默任言言地垢，當言任默默爲塵。
當默當言俱無任，塵埃何由得到身。
七布水
作者：陳巖
朝代：宋

只緣雨過水傾崖，霍地冰簾數幅開。
始信人間真實相，盡從無始劫中來。
三游洞
作者：陳巖
朝代：宋

清風披拂蘚苔痕，洞裏仙鄉萬古春。
有路盡通塵世客，來遊何獨是三人。
上下華池
作者：陳巖
朝代：宋

聽鐘喫飯東西寺，就水烹茶上下池。
二百年來陳迹在，摩挲苔蘚日西時。
上雪潭三汲亭
作者：陳巖
朝代：宋

水沫拋來驟出奇，滿空灑下雪紛披。
雲端驚見雙峰面，恰是仙人剪水時。
下雪潭雪浪亭
作者：陳巖
朝代：宋

潭面摇光媚日華，水文倒影射簷牙。
倚闌如在雲霄上，俯看縈風萬雪花。
中峰
作者：陳巖
朝代：宋

岪鬰盤紆直拄空，衆峰環繞獨居中。
山頭要看僧禪定，南北東西路各通。
九子峰
作者：陳巖
朝代：宋

小大扶携作伴行，歡然戀戀意相傾。
信知萬古山頭石，還有人間母子情。
九子庵
作者：陳巖
朝代：宋

修途百折到山頂，紺宇數間開道場。
倦卧儘人身自在，翻愁作夢趁黄粱。
二神峰
作者：陳巖
朝代：宋

伯仲怡然意甚真，齊肩握手笑相親。
雲陰解駮排空立，秀出人間棣萼春。
五臺明智院
作者：陳巖
朝代：宋

前岡後隴盡紆餘，嵐影烟光半有無。
山脚斷邊開古剎，五臺分布似連珠。
五釵松
作者：陳巖
朝代：宋

五股釵松黛色鮮，山家插鬢不成妍。
道人見了都無用，付與雲鬟霧鬢仙。
五龍灣
作者：陳巖
朝代：宋

石骨分開四角稜，日華磨透鏡光明。
水流圓折仍方折，忽作鏗然戛玉聲。
仙人塘
作者：陳巖
朝代：宋

陂塘一曲水泓澄，山簇瑶臺十二層。
剩脈餘膏流不盡，芝田蕙圃歲常登。
保真院
作者：陳巖
朝代：宋

野寺荒山澗水濱，古藤翠篠自摇春。
僧閒晏坐無人到，內保禪心一味真。
列仙峰
作者：陳巖
朝代：宋

笑闖黄冠高切雲，前携後掖互相親。
我來歷歷披雲看，試問肩隨是幾人。
劉世疏庵
作者：陳巖
朝代：宋

亂草枯茅町疃場，寒風捲地日荒荒。
有來提起山庵話，又是先生朽骨香。
劉相公寨基
作者：陳巖
朝代：宋

苦霧腥雲染寇鋒，萬家鄉井雉罹罿。
山前堆滿縱橫骨，換得將軍不戰功。
化城寺
作者：陳巖
朝代：宋

匝徑茸茸菜甲青，透池艷艷藕花明。
四方衲子尋幽踐，多少空山振錫聲。
化城池
作者：陳巖
朝代：宋

簇簇青蓮滿意開，老僧誇說舊栽培。
塵埃不涅花心性，淨客原從淨土來。
十丈洞
作者：陳巖
朝代：宋

水從洞口瀉玻瓈，松檜林中日影低。
勝景略無人避世，始知不是武林溪。
千尺泉
作者：陳巖
朝代：宋

下臨無地上連天，中有飛流湧滿泉。
今我不圖今日到，詩成要檄兩龍眠。
半霄亭
作者：陳巖
朝代：宋

烟際晴嵐似有無，舉頭相望是雲衢。
若爲透入雲間路，直渡銀河採白榆。
協濟祠
作者：陳巖
朝代：宋

水流無限白雲深，勝迹靈光古到今。
第一溪山神卜宅，蕙肴椒酒萬家心。
南臺
作者：陳巖
朝代：宋

舊日新羅國裏僧，山間散滿百千燈。
只將一嘿消諸妄，坐透禪機最上乘。
南陽澗
作者：陳巖
朝代：宋

人家四散占荒丘，曉夜悲鳴澗水流。
點點寒鴉來不盡，昏雲頹日古猷州。
卧牛石
作者：陳巖
朝代：宋

石犀沉後波濤息，石燕飛時風雨來。
堪笑石牛徒解卧，山田無數任蒿萊。
卧雲庵
作者：陳巖
朝代：宋

亂雲堆裏酣酣夢，人在清泉白石間。
膠擾勞生鼎中沸，有官不換此身閒。
卧龍庵
作者：陳巖
朝代：宋

孔明西去終扶漢，散騎南來莫拯唐。
同是卧龍殊用舍，古今易地兩南陽。
古仙峰
作者：陳巖
朝代：宋

日薄烟低莽蒼間，古仙相望白雲端。
山中倘有安期棗，覓取歸來當晚餐。
古仙洞
作者：陳巖
朝代：宋

風裊藤蘿水舞苔，洞門常閉不常開。
草根滿地皆靈藥，彭祖偓佺曾到來。
合澗
作者：陳巖
朝代：宋

澗分南北兩源通，繞轉春山翠幾重。
偶爾混然成一派，滔滔東去共朝宗。
吳氏新城宅
作者：陳巖
朝代：宋

溪聲西去疾於雷，山麓雲根翠戶開。
枉却幽尋三十載，壺天月窟欠曾來。
呈鳳嶺
作者：陳巖
朝代：宋

綵鳳飛來以瑞呈，飄飄五色錦衣明。
懸知不入鴟鴞伴，要向朝陽效一鳴。
嘉魚池
作者：陳巖
朝代：宋

客有忘形物我間，寸絲不挂漫垂竿。
游魚得計洋洋樂，人作西方丙穴看。
地藏塔
作者：陳巖
朝代：宋

八十四級山頭石，五百餘年地藏墳。
風撼塔鈴天半語，衆人都向夢中聞。
垂雲澗
作者：陳巖
朝代：宋

飛瀑奔崖色皎然，飄空上下勢相連。
看來不是天河水，盡是兜羅片片綿。
大還嶺
作者：陳巖
朝代：宋

龜腸刳盡不緣饑，鶴骨生來豈解肥。
煉得丹成生羽翼，山中無復趙知微。
天井
作者：陳巖
朝代：宋

分派天河入地深，斷無射鮒汩泥塵。
仙鄉初不諳機事，多少山間抱甕人。
天柱峰·其一
作者：陳巖
朝代：宋

直拄虛空倚不斜，上通絳闕玉皇家。
若移此柱天西北，鍊石無功說女媧。
天柱峰·其二
作者：陳巖
朝代：宋

鬼爛神焦不救燃，豈知此柱固依然。
九關嘗藉扶持力，肯信人間有杞天。
天柱庵
作者：陳巖
朝代：宋

石壁參天駐冷雲，一聲幽鳥忽驚人。
庵前庵後山如舊，朽柏年來不再春。
天池峰
作者：陳巖
朝代：宋

雁浴鷗棲水影平，菰蒲菱芡透波生。
冷風瑟瑟山前起，應有天仙下濯纓。
天香嶺
作者：陳巖
朝代：宋

日邊有詔起徵君，遥望長安隔萬雲。
一炷清香天在上，徵君只欲斷知聞。
安禪峰
作者：陳巖
朝代：宋

山頭兀坐已忘年，咫尺孤雲兩角天。
但有圓明真實在，是身何往不安禪。
寶陀巖
作者：陳巖
朝代：宋

陰磴層崖洞室寬，奇花異草幾多般。
綵雲不動金光起，便作金蓮法界看。
少微峰
作者：陳巖
朝代：宋

隠居不惠不夷間，拜爵山中驛使還。
身遠觚稜幾千里，少微星影墮空山。
展旗峰
作者：陳巖
朝代：宋

山形南去疾如馳，高處展開三丈旗。
山下行人爭指似，龍蛇影動夕陽時。
崇聖院
作者：陳巖
朝代：宋

山形四抱水來前，中有金蓮色界天。
清磬一聲僧定起，松間靈鶴舞蹁躚。
巖泉
作者：陳巖
朝代：宋

月光泉脈瀉虛明，澄碧無瑕注一泓。
大字石間標聖水，只緣徹底是真清。
廣修院
作者：陳巖
朝代：宋

別去招提恰十霜，幾番夢到五峰堂。
有懷此地同僧夏，對佛閒燒結愿香。
廣福寺
作者：陳巖
朝代：宋

五百年來貝葉光，劫灰難泯壁中藏。
山僧要廣人間福，長日工夫一炷香。
延華觀
作者：陳巖
朝代：宋

五百年間岸谷移，邯鄲枕上夢回時。
兔葵燕麥玄都觀，好繼劉郎舊日詩。
弄珠潭
作者：陳巖
朝代：宋

龍抱明珠出岸隈，夜光草木亦昭回。
叮嚀莫向深潭睡，恐有人從頷底來。
忘歸亭
作者：陳巖
朝代：宋

兩袖飄飄恍欲仙，半醒半醉酒明船。
太虛一室都無礙，皎月凉風石上眠。
思賢巖
作者：陳巖
朝代：宋

諫稿成埃兩鬢絲，考槃在澗倚天知。
巖前風葉行人耳，便是襄陽墮淚碑。
懸水
作者：陳巖
朝代：宋

日夜雲間噴薄鳴，玉龍千尺繞山行。
漏天瀉下銀河水，來作僧窗夜雨聲。
戛玉亭
作者：陳巖
朝代：宋

丘中流水度鳴琴，靜與僧房發妙音。
高下抑揚渾不斷，時時寫出昔賢心。
招賢峰
作者：陳巖
朝代：宋

翹翹車乘力招賢，建業山河五十年。
欲問興亡無問處，一聲山鳥忽來前。
拱辰峰
作者：陳巖
朝代：宋

水合衆流同赴海，山分一嶺獨朝天。
居高素以謙爲德，日月傾心斗極邊。
拾寶巖
作者：陳巖
朝代：宋

梵王住在光明殿，萬寶真同瓦礫看。
玉塊金沙隨地有，好來擷取入中單。
文殊峰
作者：陳巖
朝代：宋

佛法中存不二門，空然洗盡意根塵。
山頭日月如旋磨，照見光明示現身。
斧柯嶺
作者：陳巖
朝代：宋

偶爾觀棋忽爛柯，豈知勝負是如何。
歸來笑問人間事，恰是人間勝負多。
新城精舍
作者：陳巖
朝代：宋

朱甍碧瓦粉牆圍，花舫回光洞戶輝。
自是故家開第宅，喬林景物兩芳菲。
昇雲峰
作者：陳巖
朝代：宋

雲本無心盡日閒，溶溶曳曳不離山。
忽思去作人間雨，騰上虛空一餉間。
春陽臺
作者：陳巖
朝代：宋

富貴風吹一鬨埃，春陽留得舊時臺。
老松偃蹇山前立，曾見昔人歌舞來。
晏坐巖
作者：陳巖
朝代：宋

掠地霜風黄葉飛，山人晏坐已多時。
但知六鑿俱通透，不省支牀舊有龜。
普賢臺
作者：陳巖
朝代：宋

石臺宿草幾年荒，不比維摩獅子牀。
大士向來曾晏坐，是身如電暗回光。
曹山延壽院
作者：陳巖
朝代：宋

三角坳泓一角虧，其間濁水照摩尼。
風幡不動爐烟直，正是僧禪定起時。
曹溪
作者：陳巖
朝代：宋

近水人家自是奇，水成灣處各開扉。
波光一片青銅鏡，無數文禽照影飛。
曾氏景全亭
作者：陳巖
朝代：宋

綠色軒窗四面開，幾曾閒却對山杯。
十分盡是天然景，未信丹青畫得來。
最勝亭
作者：陳巖
朝代：宋

烟收霧斂翠成圍，來助幽亭眼界奇。
衲子苦于山索句，稜稜瘦骨不禁詩。
會仙峰
作者：陳巖
朝代：宋

仙袂飄飄拂翠巔，知微來此宴群仙。
人間風雨山間月，始信仙家別有天。
望仙祠
作者：陳巖
朝代：宋

嵐翠相迎一笑中，窅然想見舊仙蹤。
紛紛雲氣蓬萊近，目斷前山幾十重。
望江亭
作者：陳巖
朝代：宋

衮衮長江浸落暉，水流不盡覺雲移。
登高忽動離騷恨，無奈山川苦要詩。
李化文書堂
作者：陳巖
朝代：宋

世路嶔崎兩鬢絲，山中留客且伸眉。
竹林勝踐雖相似，猶恨前賢所欠詩。
李白書堂
作者：陳巖
朝代：宋

蘭芷春風滿地香，謫仙曾卧白雲鄉。
山間精爽今猶在，落月時時見屋梁。
東協濟祠
作者：陳巖
朝代：宋

新祠金碧照林丘，十五年前認昔游。
月桂山茶分左右，滿庭花事各春秋。
東藏源
作者：陳巖
朝代：宋

膩雨增多樹色深，惠風吹轉藥苗新。
一灣水繞旃檀國，流向山前普濟人。
東陽澗
作者：陳巖
朝代：宋

澗平如剗水流遲，湛碧溶溶可染衣。
白石欄邊人不到，月明風細一鷗飛。
枕月峰
作者：陳巖
朝代：宋

層崖缺處月嬋娟，金背蝦蟆就石眠。
笑問月邊人在否，中宵有夢到鈞天。
梅花峰
作者：陳巖
朝代：宋

僵立枯梢带雪霜，至今陰極動潜陽。
不嫌孤寂無人到，一點春風萬壑香。
歸雲領
作者：陳巖
朝代：宋

飛雲藹藹出從龍，遍爲山村辦歲豐。
雨到足時雲自斂，有功及物不言功。
永安塔
作者：陳巖
朝代：宋

心不能安總是魔，亭亭孤塔鎮巖阿。
倘無佛力三千行，奈此丘蛇井鼠何。
沉機石
作者：陳巖
朝代：宋

忠誠爲國心無累，簡易臨民訟自稀。
與世相安真省事，若爲作意苦沉機。
法樂院
作者：陳巖
朝代：宋

無住師參第一禪，指開古洞秀巖天。
東扶西倒都休問，且結人間見在緣。
派派泉
作者：陳巖
朝代：宋

水源同出萬山頭，上半支分各自流。
曲折繞從山下去，短莎隨地弄輕柔。
流觴瀨
作者：陳巖
朝代：宋

四海秋風吹戰塵，有來濯足到溪濱。
天荒地老人間世，醉把流觴一笑春。
浮桃澗
作者：陳巖
朝代：宋

廬山董鳳曾栽杏，鳳嶺知微亦種桃。
怕有人來問前古，澗中不肯放漁舠。
淨信院
作者：陳巖
朝代：宋

來自青松翠竹關，秋風吹帽醉醒間。
紛紛遮眼塵如海，拈起毫端又說山。
淨居院
作者：陳巖
朝代：宋

繚白縈青照眼波，芙蓉出沒在天河。
不因雲影閒來去，安得春山態度多。
淨巾石
作者：陳巖
朝代：宋

炯炯豁開明鏡臺，是中無處著塵埃。
平生心地常如此，何暇頻頻拂拭來。
清漪潭
作者：陳巖
朝代：宋

水出雙溪似鏡平，縈迴遇石自成文。
眼明波上誰相對，只有飛來白鷺群。
清隠巖
作者：陳巖
朝代：宋

一生不買真清譽，平日不歌招隠詩。
底事琢山成大字，有名還被衆人知。
源清莊
作者：陳巖
朝代：宋

湊入方池一脈泉，泥沙不雜性中天。
時時自照清癯影，白露風標是水仙。
滕子京書堂
作者：陳巖
朝代：宋

雲外峰前結舊廬，胸中經濟眼中書。
兵間一范同鞍馬，不記深山蕙帳虛。
滴水巖
作者：陳巖
朝代：宋

點溜常穿石眼寒，蘚紋如繡不曾乾。
山頭一滴曹溪水，山下人人仰面看。
滴翠峰
作者：陳巖
朝代：宋

春氣薰空草木浮，綠雲冉冉起山頭。
嵐光浥翠濃於染，潤入衣襟冷欲秋。
漂溪
作者：陳巖
朝代：宋

摇摇曳曳水西流，風定波凝不起漚。
傍岸人家星散住，塵埃終莫污沙鷗。
漱玉灘
作者：陳巖
朝代：宋

水石相逢驟作聲，鏗然律呂自天成。
山中縱乏知音聽，亦有流魚傍岸行。
澌澌水
作者：陳巖
朝代：宋

危柱抨抨曳素絲，水聲還解發天機。
風來未定風還住，恍訝山中鼓瑟希。
激清亭
作者：陳巖
朝代：宋

燈影昏昏枕半欹，此清原自少人知。
水聲到夜渾如雨，睡思過于聽雨時。
濯纓潭
作者：陳巖
朝代：宋

山深地僻人稀到，安得滄浪孺子歌。
纓上本無塵可濯，莫將止水强揚波。
瀾溪
作者：陳巖
朝代：宋

小溪亦有怒濤翻，可但滄溟始足觀。
世事會心無廣狹，請君來此試觀瀾。
煉丹井
作者：陳巖
朝代：宋

閒中惟有高低枕，老去寧無內外丹。
千載稚川今往矣，誰言古井不生瀾。
煎茶峰
作者：陳巖
朝代：宋

春山細摘紫英芽，碧玉甌中散乳花。
六尺禪牀支瘦骨，心安不惱睡中蛇。
煎茶峰
作者：陳巖
朝代：宋

緩火烘來活水煎，山頭卓錫取清泉。
品茶嬾檢茶經看，舌本無非有味禪。
獅子峰
作者：陳巖
朝代：宋

嬾上維摩室裏牀，却來山頂現毫光。
紛紛百獸俱馴伏，薝蔔春風到處香。
獅子行道峰
作者：陳巖
朝代：宋

佛力所至物皆化，看取南山金碧堆。
林浮莽伏不銜毒，獅子昔曾行道來。
獨秀峰
作者：陳巖
朝代：宋

一山夐出衆山中，日照烟浮紫翠濃。
山不爭高人共仰，幾多丘垤儼相從。
玉甑峰
作者：陳巖
朝代：宋

茹芝仙客老仙鄉，浄盡人間粒食腸。
玉甑豈能無用處，幾番與世熟黄粱。
玉田莊
作者：陳巖
朝代：宋

婦饁夫耕笑語喧，地平一望暖生烟。
得毋剗草來尋璧，好倩山家護玉田。
王季文書堂
作者：陳巖
朝代：宋

要學騎蟾主簿仙，休官直上九華巔。
我來細讀碑間字，風葉時時一颯然。
琉璃灘
作者：陳巖
朝代：宋

青碧琉璃手可拈，寒花多在雨中添。
高風不捲銀河浪，仿彿康王谷裏簾。
瓔珞泉
作者：陳巖
朝代：宋

花花結結淨無塵，却笑莊嚴未是真。
五色明珠光照水，湛然清淨本來身。
甘露泉
作者：陳巖
朝代：宋

山接靈河兩派長，松間石上瀉天漿。
幾思吸取清泠味，洗我一生烟火腸。
疊石塔
作者：陳巖
朝代：宋

無復晨鐘暮鼓聲，慧雲猶護法燈明。
佛乘大有扶持力，舊塔雖欹不解傾。
白蟮穴
作者：陳巖
朝代：宋

炊沙自昔終難飽，坎土于今乃可餐。
翻笑青泥變青石，嵇康無分啜仙丹。
白鶴廟
作者：陳巖
朝代：宋

廟貌森嚴屋枕崖，地寒鋪滿紙錢灰。
空明一碧秋如洗，若有神仙引鶴來。
白龜泉
作者：陳巖
朝代：宋

白龜擺脫泥塗辱，步入金蓮佛道場。
玉水迸流山石裂，有靈初不爲刳腸。
百丈潭
作者：陳巖
朝代：宋

目觀溶溶眩水精，耳根虩虩受雷聲。
一杯更吸潭間味，併要胸中領此清。
百丈箭
作者：陳巖
朝代：宋

飛瀑舂撞破的餘，速如蓬矢脫桑弧。
誰知水底天吳伯，曾識人間金僕姑。
石屋
作者：陳巖
朝代：宋

磊磈中間忽洞開，舊題字字照蒼苔。
只言如我貪山少，亦有遊人先我來。
石照
作者：陳巖
朝代：宋

刮垢磨光碧色深，日華穿漏解雲陰。
十分疑是仙人鏡，照見茫茫萬古心。
石牌峰
作者：陳巖
朝代：宋

山斷空青近玉京，一牌就石琢磨成。
烟揩霧拭明如鏡，留與游人記姓名。
石船澗
作者：陳巖
朝代：宋

不怕掀天浪拍春，石船繫在古溪濱。
縱然水繞東流岸，猶勝虛舟誤觸人。
碧桃巖
作者：陳巖
朝代：宋

自要貪閒非避秦，洞門隔斷世間塵。
山中不置四時歷，開到碧桃知是春。
碧玉泉
作者：陳巖
朝代：宋

藴玉含暉一水間，碧光炯炯照人寒。
却疑洗出荆山璞，若有瑕疵試指看。
碧雲峰
作者：陳巖
朝代：宋

瘦藤引我上崚嶒，蒼壁如梯石作層。
袖得碧雲無用處，却將分贈住山僧。
碧雲庵
作者：陳巖
朝代：宋

常日雙扉多不開，客須投分始相陪。
庭前驀地失松影，試問碧雲何處來。
碧霄亭
作者：陳巖
朝代：宋

秋風吹上碧霄亭，足躡靈河袖拂星。
雲影四垂天接地，恍疑有路到仙扃。
祈雨壇
作者：陳巖
朝代：宋

萬感生於一念間，炷香驚起老龍蟠。
今年人協嘉魚夢，荒却池前古石壇。
神光嶺
作者：陳巖
朝代：宋

眼看恒河幾劫沙，隨身鎖子骨鈎加。
嶺頭閃閃神光動，無盡燈中轉法華。
福安院
作者：陳巖
朝代：宋

門前黄葉斷人行，寂歷山房晝亦扃。
疏竹矮窗僧兀坐，炷香薰筆自抄經。
福海院
作者：陳巖
朝代：宋

風送香來草木靈，壽松何事不重青。
日當亭午禪扉靜，藥杵聲中鶴夢醒。
秀綠亭
作者：陳巖
朝代：宋

曾看雙峰老子詩，秀攢綠繞妙天機。
有人愛此無聲畫，更著幽亭相發揮。
秀華亭
作者：陳巖
朝代：宋

瘦田糝糝豆花明，冷徑毿毿柏葉清。
何處路通雲際寺，山人指我秀華亭。
稻積峰
作者：陳巖
朝代：宋

探得松苓足養身，仙家留稻滿倉囷。
豈知山下人辛苦，五月青苗已糶新。
笑指亭
作者：陳巖
朝代：宋

多少人間狹路偏，山川還是舊山川。
淡然忘笑兼忘指，嘿嘿真成第一禪。
綺霞峰
作者：陳巖
朝代：宋

欲識晴嵐態度奇，直須待到夕陽時。
回光倒影山如染，狀出餘霞散綺詩。
縞溪
作者：陳巖
朝代：宋

風信吹凉入鬢清，悠然目送一鷗輕。
鷗飛不盡天回影，練色波光曳曳明。
羅漢峰
作者：陳巖
朝代：宋

閲盡人間萬劫塵，平生結習一無存。
居山更向山頭坐，兀兀真成不動尊。
羅漢行道峰
作者：陳巖
朝代：宋

碧眼禪師錫振空，石頭無路不相通。
俯看塵世三千界，總在空花起滅中。
翠光亭
作者：陳巖
朝代：宋

呷呷波間錦羽明，地無塵處可幽亭。
喚回天上張公子，來與山家注水經。
翠屏峰
作者：陳巖
朝代：宋

削玉橫陳開翠屏，東西有路總堪登。
向來同識春山面，猶有蒼蒼九節藤。
翠峰庵
作者：陳巖
朝代：宋

縛屋山中數十年，薙茅誅棘旋開田。
何須折柳溪邊去，枯木寒林總是禪。
翠微峰
作者：陳巖
朝代：宋

嵐氣陰陰淺色山，更分黛墨染松關。
噴雲泄霧空濛外，濕翠冷沾襟袖間。
翠瀑亭
作者：陳巖
朝代：宋

濕翠拋來覺染衣，倚闌兀兀坐移時。
偶因過雨添流水，增重棼絲曳練詩。
翠羽池
作者：陳巖
朝代：宋

錦雞花鴨爛成文，連雁雙鳬雪羽紛。
同免王孫金彈子，飛來飛去一群群。
翠蓋峰
作者：陳巖
朝代：宋

烟際亭亭出古崖，幾層翠蓋倚天開。
鏗然風向林梢過，知有神仙玉珮來。
老人峰
作者：陳巖
朝代：宋

佝僂形容古貌渾，旁連衆嶺似兒孫。
荒山太古萬萬古，眼見游人來幾番。
聖泉院
作者：陳巖
朝代：宋

釋子親傳馬祖衣，枯藤來此卓烟霏。
斕斑錦石寒泉底，湛碧中涵五色輝。
芙蓉館
作者：陳巖
朝代：宋

拂壁留詩墨尚鮮，如今屈指五年前。
直須强健常來此，到老寧消幾五年。
花塘澗
作者：陳巖
朝代：宋

疏巖剔藪空王宅，金碧光中開寶坊。
日日散花方丈裏，山門流水例沾香。
茗地源
作者：陳巖
朝代：宋

暖風吹長紫芽莖，人向山頭就水烹。
陸羽儻曾經此地，谷簾安得擅佳名。
菖蒲澗
作者：陳巖
朝代：宋

膜外浮雲不較多，只將無事養天和。
生來嬾覓仙人藥，九節菖蒲奈我何。
蓮花峰
作者：陳巖
朝代：宋

風動雲開淨客顔，三千丈石錦爛斑。
淤泥不是花開處，擢出天河綠水間。
蓮花庵
作者：陳巖
朝代：宋

冷屋棲雲是幾年，嗔人履迹破苔錢。
不辭更入山深處，手種西方社裏蓮。
虎頭巖
作者：陳巖
朝代：宋

下視眈眈猛若神，世方重利反輕身。
縱教是虎真非石，藜藿來尋亦有人。
處士巖
作者：陳巖
朝代：宋

枯松瘦柏幾千年，老屋相依住翠烟。
雷破前山風振海，先生兀兀正逃禪。
蜃蟠嶺
作者：陳巖
朝代：宋

迤邐岡巒迅下馳，縈回蟠結幾蛟螭。
終然鼓勇歸滄海，只待風雷借便時。
螺髻峰
作者：陳巖
朝代：宋

山無重數總蟠青，直北孤峰最有情。
天巧綰成螺髻樣，梳雲沐雨百嬌生。
西洪嶺
作者：陳巖
朝代：宋

衆壑中分嶺勢回，數家茅店傍山開。
長風吹入松梢去，一片笙簧動地來。
覆甌峰
作者：陳巖
朝代：宋

生鐵團團鑄翠巒，一甌倒覆白雲端。
甌中姓氏無人識，應被山靈靜揭看。
覽勝亭
作者：陳巖
朝代：宋

亭中妙墨粲于珍，添得一番山色新。
幽坐看來如看畫，我今欲畫恨無人。
觀音巖
作者：陳巖
朝代：宋

一性圓時萬境通，三生綺念墮真空。
如今舉眼無非佛，身在光明法界中。
訪山亭
作者：陳巖
朝代：宋

又拚十日作山行，去路一程高一程。
三十年遊遊未了，青山應笑白髭生。
諫堂山
作者：陳巖
朝代：宋

茸茸莎草褭風長，二百年前一諫堂。
舊地幾番新地主，諫堂名字愈輝光。
資聖庵
作者：陳巖
朝代：宋

朝暮相依五老仙，鳥啼花落幾何年。
塵勞不到山深處，窗外日高人尚眠。
赤石繡石壁
作者：陳巖
朝代：宋

聖世承平百歲餘，老翁因話建炎初。
綠林躪藉人波迸，二壁中間各占居。
逍遥臺
作者：陳巖
朝代：宋

拂面溪風灑灑清，輕衫短帽御風行。
逍遥自是天游樂，不結沙鷗水石盟。
透碧巖
作者：陳巖
朝代：宋

空洞玲瓏萬石攢，中間逗入翠光寒。
人來坐對山無語，表裏虛明不礙觀。
邃谷巖
作者：陳巖
朝代：宋

千古嘗留一窖冰，女蘿簳竹鎖寒陰。
仙人肯爲遊人出，試問中間若許深。
醮壇
作者：陳巖
朝代：宋

粲粲無塵一石平，向來此地步虛聲。
薜蘿今繞空山裏，千古清風竇子明。
野螺峰
作者：陳巖
朝代：宋

野螺倒向空中立，回旋縈成翠甲長。
沬霧濡雲真得計，魚蝦舊侶莫相忘。
金光洞
作者：陳巖
朝代：宋

神剜鬼劃劇幽深，門外藤蘿淺結陰。
洞裏金仙十年坐，湛然認得本來心。
金地茶
作者：陳巖
朝代：宋

瘦莖尖葉带餘馨，細嚼能令困自醒。
一段山間奇絕事，會須添入品茶經。
金沙泉
作者：陳巖
朝代：宋

金能生水水涵金，本本源源造化心。
幾許碎金隨水出，披沙終日若爲尋。
鉢盂峰
作者：陳巖
朝代：宋

農家辛苦靳逢年，誰似僧家飽飯眠。
留得巾盂爲老伴，豐年常在粥盂邊。
開元觀
作者：陳巖
朝代：宋

壞道哀湍鬼火青，山間留得觀沖名。
仙宮分置玄真像，想見開元舊太平。
閎肅書堂
作者：陳巖
朝代：宋

人生隨遇是行藏，最有山靈引興長。
安得居鄉伯休父，再來閎肅舊書堂。
雙峰
作者：陳巖
朝代：宋

仙洞深沉杳不扃，層巒雙聳插天青。
矞雲常抱山頭石，曾是前朝嶽降靈。
雙峰居士書堂
作者：陳巖
朝代：宋

夜鶴相催蕙帳眠，歸來領略舊山川。
油雲捲入雙峰頂，收得聲名四十年。
雙峰庵
作者：陳巖
朝代：宋

江南九子雲深處，亦有新羅國裏人。
用夏變夷夷變夏，世間畢竟是誰真。
雙泉
作者：陳巖
朝代：宋

檻泉湧出不多深，兌澤相資互有心。
水淨苦嫌塵土污，底須吾欲濯吾襟。
雙溪
作者：陳巖
朝代：宋

二水來從翠嶺頭，相逢澗谷却同流。
冷光如鏡清人骨，探借山間六月秋。
雙石巖
作者：陳巖
朝代：宋

舊日禪扉松竹幽，寺移西去幾經秋。
誰知一匝枯茅地，曾是談經石點頭。
雲外峰
作者：陳巖
朝代：宋

聳入雲端一壁青，地高轉步即天京。
有人著屐衝雲去，但見雲從脚下生。
雲峰·其一
作者：陳巖
朝代：宋

詰朝雲出雨如傾，向晚雲歸日逗明。
不比世間翻覆手，望雲人要驗陰晴。
雲峰·其二
作者：陳巖
朝代：宋

有動皆從靜處生，嵐光正與日爭熏。
山靈要眩遊人眼，石縫中間旋出雲。
雲巖洞
作者：陳巖
朝代：宋

卷曲山阿路窈深，春風隨地散幽芬。
洞中仙客誰爲伴，去去來來自在雲。
雲門峰
作者：陳巖
朝代：宋

兩崖對聳三千丈，上倚清虛小有天。
玉戶金鋪雲杳靄，羅衣摇曳幾神仙。
靈龜石
作者：陳巖
朝代：宋

巧石排成五總龜，人間無事不前知。
如今已自靈於物，還記泥中曳尾時。
青峭灣
作者：陳巖
朝代：宋

石磵竹岡無盡時，上難著脚下難窺。
平生所性佳山水，烟雨中行不廢詩。
靜觀亭
作者：陳巖
朝代：宋

打圍行蟻時時戰，觸紙癡蠅日日鑽。
有客雲山深處卧，靜中回向此心觀。
頭陀嶺無相院
作者：陳巖
朝代：宋

頭陀嶺下招提境，畫閣闌干幾度凭。
遊客驟來還倏去，看山輸與在家僧。
風輪石
作者：陳巖
朝代：宋

我心匪石不可轉，有石當風如轉輪。
何物山靈能薄相，工夫勝却斲輪人。
飲猿潭
作者：陳巖
朝代：宋

月照秋空風滿林，孤猿渴飲碧潭深。
我今忘我兼忘物，兀坐怡然不動心。
香林峰
作者：陳巖
朝代：宋

幾許山花照夕陽，不栽不植自芬芳。
林梢一點風微起，吹作人間百合香。
高僧石
作者：陳巖
朝代：宋

柏根翻動一爐香，白足高僧禮梵王。
還了十方行脚債，却來山頂放圓光。
鬬雞石
作者：陳巖
朝代：宋

未悟雄冠死結纓，昂然對峙只徒爭。
山頭化作千年石，盛氣飛憍不再萌。
鳳皇嶺
作者：陳巖
朝代：宋

望望梧桐一剗齊，山深曾是鳳來棲。
只今吾道非耶是，更有何人歌鳳兮。
黄匏城
作者：陳巖
朝代：宋

草色濃于野燒烟，春風吹面午陰天。
長江摇蕩游人眼，興在悠悠一雁邊。
黄石溪
作者：陳巖
朝代：宋

平田千畝萬山中，水脈高低處處通。
黄石一溪三十里，暖風吹動稻花叢。
黄粒稻
作者：陳巖
朝代：宋

紫芒金粒動秋風，三月腰鎌捲地空。
農事倦時天與力，機舂相繼便論功。
齊雲嶺
作者：陳巖
朝代：宋

金闕瑶階路不迷，白雲翠嶺一般齊。
我今要達參寥境，借作凌虛萬丈梯。
龍女泉
作者：陳巖
朝代：宋

祖師正渴山頭水，龍女俄分海眼泉。
萬事不離無始劫，千年賸結未來緣。
龍安院
作者：陳巖
朝代：宋

蔓草叢生伴棘薪，古藤直上繞松身。
寺前寺後清幽處，山鳥飛來不避人。
龍池
作者：陳巖
朝代：宋

噴激喧豗無已時，驚雷出地怒濤隨。
水從千仞峰頭過，遇險應成一段奇。
龍池庵
作者：陳巖
朝代：宋

惠崇往矣邈遺蹤，時有風來撼古松。
想見草庵無恙日，月明池上獨支筇。
龍游澗
作者：陳巖
朝代：宋

龍蟠水底安于命，龍奮雲間便自神。
或躍或潛須早决，何須來往澗南濱。
龍潭利衆院
作者：陳巖
朝代：宋

日涵林壑紫光凝，草動花翻氣似蒸。
勝地剗開鼪鼬逕，數間松屋住殘僧。
龜山崇壽院
作者：陳巖
朝代：宋

白雲起處著招提，一嶺嵯峨衆嶺低。
多少山間好風景，人來先看蔣公題。
洗竹
作者：陳巖肖
朝代：宋

直幹解新籜，低枝蔽舊叢。
芟繁留嫩綠，引月更添風。
甘露
作者：陳巖肖
朝代：宋

負土築新阡，松楸手親藝。
結廬居墓傍，猿鶴爲垂涕。
屈指幾星霜，精誠動天帝。
三宵神澤零，霏霏灑松蓋。
曉看歲寒枝，厭浥滿蒼翠。
初含紅日光，顆顆金珠綴。
味分飴蜜甘，香奪芝蘭氣。
亭午若凝脂，青絲繫千穗。
赤城千里傳，冠蓋日相繼。
題巾子山廣軒
作者：陳巖肖
朝代：宋

屹立雙峰入雲表，登臨聊爲小遲留。
四圍山色攙天碧，一曲波光抱郭流。
身世欲違塵俗態，生涯宜與水雲謀。
何當占斷層巒頂，一室煙霞百慮休。
浮丘廟
作者：陳巨川
朝代：宋

浮丘羽化幾經年，千仞青溪有洞天。
丹竈石牀依舊在，雲深何處問神仙。
和范公希文懷慶朔堂
作者：陳希亮
朝代：宋

弱柳奇花遞間栽，紅芳綠翠對時開。
主人當日孤真賞，魂夢還應屢到來。
題鳳棲寺
作者：陳希伋
朝代：宋

千載傳聞孰是非，高梧脩竹晚風微。
欲知古寺曾棲鳳，樓殿今無燕雀飛。
春日田園雜興五首·其一
作者：陳希聲
朝代：宋

香紅眩眼纈蕤英，竹杖扶吟縱步行。
桑眼蟆含青蕾小，麥鬚蝦磔翠芒輕。
黄花菜圃午風軟，綠水秧畦春野平。
芳樹幾聲鳩雨過，蒼蒼柳色弄烟晴。
春日田園雜興五首·其三
作者：陳希聲
朝代：宋

田園興在早春時，眼纈生紅喜上眉。
門巷日高人掃雪，池塘煙漲水流澌。
杯柈新歲歡同社，燈火元宵閙古祠。
野老告余春事及，夜來小雨過前陂。
春日田園雜興五首·其二
作者：陳希聲
朝代：宋

犁鉏徧野沸耕農，血吻鵑聲一樹紅。
畦矗秧針青剡剡，隴翻麥浪翠芃芃。
雞鳴晝寂花村雨，蛤吠朝寒草岸風。
溪外雲過橫笛亂，微煙野色樹蘢葱。
春日田園雜興五首·其五
作者：陳希聲
朝代：宋

田園興在晚春頭，且說田蠶兩事休。
榆莢雨酣新水滑，楝花風軟薄寒收。
青楓蛾子催桑月，綠樹鸝鶊報麥秋。
但願花村無吠犬，時呼薄酒背眠牛。
春日田園雜興五首·其四
作者：陳希聲
朝代：宋

田園興在半春天，春事關心夜不眠。
護撒秧畦須擁水，闢栽蔬圃更隄川。
青囊子粒鄉風舊，翠箬靈芽社雨前。
獨立斜陽無限意，一聲撥穀野橋邊。
挽趙秋曉·其一
作者：陳師善
朝代：宋

風低健翮偶南翔，收斂虹霓萬丈光。
江左諸賢慕安石，貞元朝士獨劉郎。
尚期意氣風雲會，竟老英雄潦霧鄉。
如此典型今已矣，天乎莫詰意茫茫。
挽趙秋曉·其二
作者：陳師善
朝代：宋

驚呼事定隔存亡，天地無情此恨長。
冷落席門憐曲逆，凄凉詩法憶濠梁。
此生結習緣猶淺，晚景追陪愿未償。
珍重韓公遺稿在，忍將展翫怕情傷。
弄水亭
作者：陳師孟
朝代：宋

新看滕閣舊遊句，又見池亭弄水吟。
千古才華少人敵，一生風韻爲情深。
向時行樂穠桃恨，此處重陽對菊心。
昨夜清溪明月裏，想君靈魄未消沉。
和許伯翊訪景山
作者：陳師服
朝代：宋

仙溪七十里，半世始聞名。
一日見山面，千年懷友情。
古匏浮晋醁，清水照塵纓。
霜月亭亭白，連床話到明。
句·其一
作者：陳師錫
朝代：宋

金馬舊遊三學士，玉麟交政兩諸侯。
句·其二
作者：陳師錫
朝代：宋

溪門寂寞無人到，只有清風獨自來。
題李公麟畫歸去來圖
作者：陳師錫
朝代：宋

百中神鋒誇妙手，當時破敵祗因機。
餘花墮裓無人見，半偈流傳豈易知。
投任伯雨詩
作者：陳師錫子
朝代：宋

恭惟持節日畿邊，抗疏公車首薦賢。
議論不能符國是，精誠直可動淵泉。
董奉山
作者：陳師韓
朝代：宋

院宇蕭蕭鎖暮烟，昔人曾見此昇仙。
靜看今日流渠水，應是當年煉藥泉。
座上山川疑改舊，林中僧行盡長年。
我來寄宿應懷古，始信鄉民不妄傳。
游茅山和諸侄
作者：陳序
朝代：宋

山南細路半青霄，人昔共游非俗交。
浮玉故鄉驚上國，埋丹清夢記中茅。
峰頭仙客歸黄鵠，石面靈根走翠蛟。
見說西園渾草莽，手栽寸柏已勝巢。
遊鍾山題八功德水菴壁·其一
作者：陳序
朝代：宋

寒騎瘦馬度山腰，目斷青溪第一橋。
盡是帝王陵墓處，野風荒草暝蕭蕭。
遊鍾山題八功德水菴壁·其二
作者：陳序
朝代：宋

十年塵土暗衣巾，亂走江鄉一病身。
西第將軍成底事，北朝開府是何人。
濯纓亭
作者：陳庚生
朝代：宋

誰引滄洲客，行歌到此亭。
縈迴一水碧，巉絕兩峰青。
小雨吹行艦，疏梅度遠汀。
我無纓可濯，華髪任星星。
謁陶隠居祠呈郎中張聲華
作者：陳庚生
朝代：宋

煉就靈丹歲月賒，藥爐丹竈旋成漥。
庭空響落山松子，路遠香迷野草花。
舊事誰能問□水，神仙今已在東華。
田翁猶酹先生酒，亂紙飛錢噪暮鴉。
賀家湖
作者：陳庚生
朝代：宋

風流誰似賀知章，乞得平湖任草荒。
今日藕花三百畝，折來依舊屬君莊。
超然館彈琴夜話
作者：陳庚生
朝代：宋

玉琴彈罷一燈青，仙鼠飛飛到客庭。
道士却能談肇論，夜深傾聽有山靈。
書弋陽館
作者：陳康伯
朝代：宋

憶昨東京拜相時，武夫前導爭驅馳。
上奉天子一人命，下率百寮羅綱維。
泰階賜膳侑金幣，上食供進黄門賫。
夜來胡塵犯邊土，手握億萬兵擒虜。
揮揚殺氣橫九秋，指揮猛將皆貔虎。
八荒掃蕩沙漠空，旋師奏凱明皇宮。
英雄富貴皆長事，辭榮解綬歸興濃。
白石如玉泉如酥，河清海晏樂耕鋤。
雉鳴麥秀花卉敷，親朋會合情歡娛。
有子可教孫可訓，有書可讀田可租。
常願年豐五穀登，斯民安堵心則愉。
浪淘沙
作者：陳康伯
朝代：宋

臺上憑闌干。猶怯春寒。被誰偷了最高山。將謂六丁移取去，不在人間。卻是曉寒閒。特地遮欄。與天一樣自漫漫。喜得東風收卷盡，依就追還。
送葉守
作者：陳康伯
朝代：宋

海國民皆興禮義，潢池盜已息干戈。
農桑四境豐年屢，簫鼓千村叶氣多。
阮郎歸
作者：陳康伯
朝代：宋

閒來溪上有云飛。溪光接翠微。江南三月落花時。春波去棹遲。尋竹路，破林扉。蒼臺舊釣磯。欲歸回首未成歸。黃塵滿素衣。
題閩縣西湖
作者：陳康伯
朝代：宋

鑿開百頃碧融融，潁上錢塘約略同。
楊柳兩堤連綠蔭，芰荷十里馥香風。
波涵翠巘層層出，潮接新河處處通。
輿誦載塗農事起，從今歲歲作年豐。
題龜峯
作者：陳康伯
朝代：宋

形勢如龜稟賦奇，昂頭曳尾向溪湄。
石色烝霞紅甲潤，苔痕濕雨綠毛垂。
恍如獻瑞在官日，猶似呈書出洛時。
千秋矻立層霄表，壽比喬松可等期。
送程給事知越州
作者：陳康民
朝代：宋

五羊城郭一朝新，歸作黄扉侍從臣。
暫向天邊辭禁闥，更於江外福吾民。
錦衣上冢鄉山曉，熊軾頒條驛路春。
不待期年應報政，即看朝覲對嚴宸。
凉軒
作者：陳庸
朝代：宋

宰予居豐暇，構軒凉愈清。
塵襟當此釋，暑氣未嘗生。
植竹助真性，弄琴宜正聲。
披風茲可會，觴詠豁交情。
江左驛舍寄文湖
作者：陳庸
朝代：宋

雲水蒼蒼日欲闌，郵亭遥憶舊家山。
故人兩地分南北，幾度相思鬢爲斑。
句
作者：陳廓
朝代：宋

滄江練遶清暉閣，古榭苔封燕喜碑。
句
作者：陳延
朝代：宋

水泛榴花來洞口，鹿迎樵客到仙家。
丹霞觀
作者：陳延齡
朝代：宋

蒼筤林深羽人觀，正傍嚴陵舊釣臺。
山中白雲夜或起，洞口丹霞晝不開。
雙成吹笛駕鸞下，葛翁擲杖爲龍來。
仙風道骨我亦有，姹女嬰兒君可猜。
大安院
作者：陳延齡
朝代：宋

詩人假榻古蘭若，松風澗水相泠泠。
優婆塞傾椰子酒，須菩提講蓮花經。
龍形老樹雨知翠，佛頭高山雲見青。
借問仙人渺何許，飛昇一去三千齡。
恩波橋
作者：陳延齡
朝代：宋

富春勝趣景一幅，四面好山青簇簇。
浙江逶迤向東來，千里平鋪鴨頭綠。
老夫作官從此遊，恩波閣道如虹浮。
凭欄夜半玩星斗，會稽分夜天南頭。
是時萬籟寂不作，惟見翺翔雙白鶴。
赤松正與董雙成，坐駕雲軿窮碧落。
素娥海上來相迎，玉笙度曲鸞鳳鳴。
商音嫋嫋洗人耳，驚起葛翁仙夢醒。
走着氅衣忙草草，開門誤踢神爐倒。
丹光飛起掩月明，虎嘯龍吟天地老。
普明院
作者：陳延齡
朝代：宋

普明禪寺隠巖坰，狂客重來酒未醒。
雲氣竟拖龍尾白，山容盡比佛頭青。
松林深處誰家屋，村墅斜陽若個亭。
莫問笑談歸去晚，有詩留與赤松聽。
浮覺院竹軒
作者：陳延齡
朝代：宋

山僧種竹數千個，堂戶清陰日日濃。
從便寄棲天外鳳，等閒夢化缽中龍。
護餘貝葉雲無跡，刺破苔痕石有蹤。
老去要盟蓮社約，一枝携取策龍鍾。
小山見梅
作者：陳廷光
朝代：宋

小雪梅香已破緘，羅浮春信許先探。
松林酒肆知誰醉，石壁題詩祇自慚。
未放翠禽呼夢覺，待教黄野縱鸞驂。
行當看我飛雲頂，並取春魁壓斗南。
登高凉山謁墓
作者：陳廷光
朝代：宋

雲氣擁松楸，佳城生意幽。
掃殘黄葉路，奠徧綠新蒭。
想像音容在，瞻衣涕泗流。
東遷禱靈墓，端爲護行舟。
戲作
作者：陳彥才
朝代：宋

賦命安能比鉅公，偶然年月與時同。
只因日上爭些子，笑向連江作醉翁。
句
作者：陳彥敏
朝代：宋

方離嶺海逾千里，纔出瀟湘第一州。
題黄敕背詩
作者：陳彭年甥
朝代：宋

彭年頭腦太冬烘，眼似朱砂鬢似蓬。
紕繆幸叨三字內，荒唐仍預四人中。
放他權勢欺明主，落卻親情賣至公。
千百孤寒齊灑淚，斯言無路入堯聰。
到九鎖陸永仲出迎次韵二絕·其一
作者：陳律
朝代：宋

失身名利易沉浮，晚悟真筌盍退休。
咫尺洞天無間阻，百巖芝蕨爲吾留。
到九鎖陸永仲出迎次韵二絕·其二
作者：陳律
朝代：宋

老木陰陰擁澗深，九山鎖鎖問知音。
白雲仙侶藏雲竇，先與好風吹醉吟。
游洞霄山中
作者：陳律
朝代：宋

白日黄塵客路迷，偶尋幽事入烟扉。
雲行翠岫鶴爭舞，月落青林人未歸。
自喜身心無世繫，願從巖谷謝朝衣。
祥光洞口仙題在，讀罷令人悟昨非。
題西門亭
作者：陳律
朝代：宋

吾家四正峰前住，射策君門亦快哉。
三島路從天外去，一枝香折月中來。
鯉魚晴躍桃花浪，鸚鵡春傾竹葉杯。
預宴瓊林非所望，偶先英俊步金臺。
曉思
作者：陳得時
朝代：宋

南樓捲書坐，極目動清□。
野色春千里，晴光曉萬家。
人耕烟外草，鳥啄樹頭花。
記得夜來夢，清天飛日華。
露坐
作者：陳得時
朝代：宋

露坐當中夜，誰家夢正迷。
行人在邊戍，孤月到深閨。
天迥斗橫北，海寒風自西。
庭前有高樹，分借老烏棲。
句·其一
作者：陳從古
朝代：宋
体裁：句

多情今夜月，送我到衡州。
句·其三
作者：陳從古
朝代：宋

禮部又開南省榜，賣花羞聽叫文官。
句·其二
作者：陳從古
朝代：宋

半夜打篷風雨惡，平明已失繫船痕。
紹興辛巳秋過浯溪誦簡齋詩因用其韻
作者：陳從古
朝代：宋

浯溪一股寒流碧，聳起雙峰如削壁。
兩公文墨照溪津，到今草木增顔色。
想當忠憤欲吐時，盡把江山供筆力。
我來弔古不勝情，豈但登臨愛泉石。
漁陽舊事忍再論，僅頼令公安反側。
書生百感夜不眠，起讀新詩轉悽惻。
蝶戀花
作者：陳從古
朝代：宋

日借輕黃珠綴露。困倚東風，無限嬌春處。看盡夭紅渾謾語。淡妝偏稱泥金縷。不共鉛華爭勝負。殿後開時，故欲尋春去。去似朝霞無定所。那堪更著催花雨。
重過浯溪
作者：陳從古
朝代：宋

小憩𢈪亭上，悠然倚一枝。
雲埋漫郎宅，水落魯公碑。
興廢悲前古，登臨記昔時。
重來頭已白，忍看舊題詩。
小孤山
作者：陳從易
朝代：宋

山稱孤獨字，廟塑女郎形。
過客雖知誤，行人但乞靈。
題北海
作者：陳從易
朝代：宋

聞道荆王廢池館，化爲徐湛好亭臺。
江山形勝周遭見，花木芬芳次第開。
題華林書院
作者：陳從易
朝代：宋

世居江表卧烟霞，致政官資美莫加。
聖代旌門崇孝義，御書堆閣絕生涯。
衣冠濟濟皆稽古，兒侄熙熙盡克家。
我忝轉輸巡按暇，因留詩句記榮華。
吳下同年會詩
作者：陳德明
朝代：宋

舊交牢落寸心違，門掩蒼苔省見稀。
幸遇星郎分刺舉，忝聯桂籍得歸依。
公方闊步鳴先路，我獨冥行怨落暉。
遥想登臺高會處，應憐烏鵲正南飛。
一翦梅
作者：陳德武
朝代：宋

新酒初香菊半含。月也三三。日也三三。登高已約上嶄巖。世事相擔。風雨相擔。頭上茱萸顛倒簪。身在河南。心在江南。淵明何日解徵驂。俯也何慚。仰也何慚。
千秋歲引
作者：陳德武
朝代：宋

濯錦丰姿，新涼臺閣。懊悔巫雲太輕薄。琵琶未訴衣衫溼，菱花不照胭脂落。鳳凰池，鴛鴦殿，重金鑰。春色畫船何處泊。秋色丹青人難摸。可惜風流總閒卻。此情不與人知道，知時只恐人撓著。碧窗前，銀燈下，陪孤酌。
望海潮
作者：陳德武
朝代：宋

三分春色，十分官事，令人孤負芳菲。歌燕簧鶯，語花舞柳，園林好處誰知。還憶舊遊時。對海棠駐馬，紅藥題詩。一別東君，回顧又是隔年期。相思遠在天涯。鎮海填恨臆，山鎖愁眉。杜宇能言，鷓鴣有淚，慢勞蝴蝶于飛。景與少年宜。把榆分新火，香透羅衣。風月常存，雙魚報道早來歸。
望海潮
作者：陳德武
朝代：宋

南冠一載，西流萬里，離懷孰不傷情。富貴邯鄲，雨雲巫峽，回頭一夢空驚。誰辱又誰榮。問當時道德，今日功名。楚水吳山，向來多少送和迎。長安古道長亭。嘆馬啼不駐，車轍難停。薇老首陽，芝深商谷，時遙霧擁雲平。此意已羞評。但金緘白雪，錦佩青萍。採竹崑崙，有時吹作鳳凰鳴。
望海潮
作者：陳德武
朝代：宋

山涯海角，天高地厚，長安舉首何妨。萬水朝宗，眾星環極，平生此志無忘。亭上一翱翔。見煙收霧斂，鳳翥龍驤。海色滄涼，金烏拍翅上扶桑。遙瞻咫尺清光。物無遐不燭，有隱皆彰。發蔀心勞，之官路遠，篙師又促歸航。不敢久徜徉。抱梧桐綺實，葵藿心腸。假我雙翰，一朝飛上五雲鄉。
望海潮
作者：陳德武
朝代：宋

瓏山西峙，浙江東逝，誰餘一箭臨衝。鳳舞龍飛，地靈人傑，當年樹此勳庸。強弩萬夫雄。令馮夷退舍，海若潛鋒。擁石成堤，百川約束障西東。至今人物蕃豐。仰功揚山立，德潤川容。樂極西湖，愁多南渡，他都是夢魂空。感古恨無窮。嘆表忠無觀，古墓誰封。棹艤錢塘，濁醪和淚灑秋風。
望海潮
作者：陳德武
朝代：宋

祖觴東館，移舟南渡，江天雲樹離離。盤谷漁樵，舞雩風詠，渴心常望雲霓。知與故人齊。念翼殘猶鎩，足蹶還羈。百折江流，峽猿水鳥助孤悽。幾回夢繞山西。耐疏篷夜雨，驚枕晨雞。對無聲詩，哦有聲畫，儀形已見端倪。回首暮雲迷。又桐飛金井，燕落烏衣。有意相思，雙鱗乘羽莫教遲。
望海潮
作者：陳德武
朝代：宋

陵山載酒，泗河揚柁，尊前折盡將離。才試牛刀，俄驚鳧舄，令人去後多思。休唱別離詞。看玉函星鐵，騎佩銅絲。丹鳳鳴陽，碧梧棲爾最高枝。等閒展對聲詞。對一庭明月，千里邦畿。西澗家聲，玉堂人物，夜窗夢果心期。才思浩無涯。若深航濂洛，峻駕峨眉。胸抱相思，銀箏錦字莫教遲。
歸朝歡
作者：陳德武
朝代：宋

昨夜城頭望牛鬥。金氣橫空作龍吼。朝天尺一鶴飛書，尊前奪我龍頭友。風流江左後。青氈舊物曾堅守。念僑居、淮陽九載，閒卻絲綸手。花驄欲系無長柳。玉箸頻揮翻短袖。鳳凰臺近月重圓，紫薇花暖香依舊。功名隨分有。論交要在知心友。唱陽關、一杯別酒，先祝斯文壽。
水調歌頭
作者：陳德武
朝代：宋

三五嫦娥月，夜色正嬋娟。自從竊藥歸去，天上幾千年。試問廣寒高處，為甚缺多圓少，此理孰為權。弦望知天定，離合可人憐。典宮錦，歌水調，載樓船。謫仙居士何在，月色尚依然。遙想人生百歲，三萬六千良夜，能得幾時圓。莫遣金盆落，達曙照無眠。
水調歌頭
作者：陳德武
朝代：宋

夢足芙蓉曙，步入牡丹叢。試將枝葉枚數，寵紫與嬌紅。如訴如歌體態，輕暖輕寒天氣，春色把人烘。百斛沈檀味，兩腋麝蘭風。春衫透，羅襪沁，暗回中。芳心能有多少，一點束千里。只恐避絲行露，漫惹狂蜂輕蝶，珍重惜儀容。蘭蕙修芳佩，蘋藻薦公宮。
水調歌頭
作者：陳德武
朝代：宋

好是三春景，都在百花軒。美人眠不成夢，早已繡簾掀。分付海棠睡足，檢點牡丹開未，桃李寂無言。葉露聯珠絡，枝月墜金盆。樹鈴索，高障檻，補籬藩。丁寧鶯燕蜂蝶，上下莫爭翻。遙想韶光九十，只恐花飛一片，瘦減玉顏溫。不憚銀瓶冷，汲井沃芳根。
水調歌頭
作者：陳德武
朝代：宋

日色隱花萼，清夜宴華晴。梁州新曲初就，錦瑟按銀箏。中坐太真妃子，列坐親封秦虢，歌笑盡傾城。百斛金尊倒，一醉玉山傾。扶上馬，東小玉，右雙成。絳紗籠燭高照，宮漏已三更。抱得祿兒歸去，酒醒三郎何處，忽聽鼓鼙驚。可惜馬嵬恨，不得寄丹青。
水調歌頭
作者：陳德武
朝代：宋

蓮襯凌波步，筍浴影娥東。晚妝脂粉猶膩，雪潔弄春溶。卻似玉盤拈指，莫是金環脫腕，寶鏡逐華容。好個明珠顆，落在掌窩中。可人意，拿不住，握還空。騎鯨便欲深取，恐觸臥驪龍。奈玉春纖凍也，那壁團圓何處，有影卻無蹤。不上廣寒殿，便入水晶宮。
浣溪沙
作者：陳德武
朝代：宋

庭院深沈絕俗埃。綠苔因雨上層階。畫簾低卷燕歸來。月似有情中夜入，花何無語向人開。謾勞飛夢到天台。
浣溪沙
作者：陳德武
朝代：宋

月落桐梢杜宇啼。雲埋芳樹鷓鴣飛。夜闌分作送春詩。山上安山經幾載，口中添口又何時。相思一曲訴伊誰。
滿江紅
作者：陳德武
朝代：宋

記當年時，離筵上、把梅花折。還經盡、江南煙雨，淮陽風雪。寒食清明都過了，看看又到端陽節。倚闌干、屈指數流光，經年別。心一寸、愁腸結。千里夢、三更月。□曉來寒透，不堪愁絕。羞見慈烏啼反哺，厭閒乳燕調新舌。睹禽物、愈覺倍傷情，歸心切。
玉蝴蝶
作者：陳德武
朝代：宋

好是春光秋色，天工巧處，都上花枝。更值雲情雨態，淨沐芳姿。醉相扶、霓裳舞困，眠未得、宮錦淋漓。有誰知。眼空相對，心繫相思。相思。鮫綃帕上，珠懸紅淚，水洗胭脂。寂寞闌干，無言暗憶舊遊時。五花驄、載將郎去，雙喜鵲、報道郎歸。卜佳期。夢迴巫峽，春在瑤池。
玉蝴蝶
作者：陳德武
朝代：宋

金井梧桐飛報，秋期近也，烏鵲成橋。為問雙星何事，長待今宵。別今年、新歌暫展，更五鼓、舊恨重搖。黯魂銷。兩情脈脈，一水迢迢。寂寥。寄言兒女，縱能多巧笑，奚暇相調。暗想離愁，人間天上古來饒。但心堅、天長地久，何意在、雨暮雲朝。寶香燒。無緣駕海，有分吹簫。
蝶戀花
作者：陳德武
朝代：宋

昨夜狂風今日雨。風雨相催，斷送春歸去。萬計千方留不住。春歸畢竟歸何處。好鳥如歌花解舞。花鳥無情，也訴離愁苦。流水落花芳草渡。明年好記歸時落。
西江月
作者：陳德武
朝代：宋

壓雪江山亦老，迎春草木俱新。雪銷春去逐飛輪。誰識靜中機運。濁濁壩頭泥土，攘攘市上風塵。為何不住往來人。都被利名淘盡。
西江月
作者：陳德武
朝代：宋

山拱羅城四面，柳營橫接江東。十年前事影隨風。今日宛如春夢。天下幾多郵驛，人生到處飄蓬。丹霞樓上再相逢。橫笛為君三弄。
西江月
作者：陳德武
朝代：宋

時序去如流水，功名冷似寒灰。儘教江庾賦多才。一刻千金難買。客裡月圓月缺，尊前花落花開。春來何處帶愁來。春去此愁還在。
西江月
作者：陳德武
朝代：宋

時序去如流矢，人生宛如飛蓬。石灣江上又逢冬。且喜一場初動。但見堪輿杳杳，更連山水重重。淒涼雲物雨濛濛。惟足睡中歸夢。
西江月
作者：陳德武
朝代：宋

有信江頭春色，無憑天上浮雲。白衣蒼狗又何頻。豈是隨風情性。法受三千謫路，翻成萬里思親。瓜洲中道不逢人。誰寄江南春信。
西江月
作者：陳德武
朝代：宋

為問雲間滕六，天工何事依違。冬時三白不時為。今日駕言春瑞。瘦損窮彭澤柳，禁持殺傅巖梅。仁風反掌霽天威。都做一江流水。
西江月
作者：陳德武
朝代：宋

疏散履穿東郭，流離馬沒藍關。瓜洲誰問臥袁安。孤負新年月半。鐵甕成銀甕出，金山做玉山看。無知兒女不知寒。冰箸掌中爭看。
西江月
作者：陳德武
朝代：宋

鳳舞漢陽月麗，龍吟漢水波飛。行雲何事駐天涯。橫玉危闌四倚。問岳陽三度後，看塵世幾番棋。鶴群何處未歸來。冷落吳頭楚尾。
踏莎行
作者：陳德武
朝代：宋

梅壓宮妝，柳橫眉黛。都將留得春光在。弄琴臺上忽相逢，吹簫月下曾相待。海燕春歸，江鴻秋邁。到頭總是恩和愛。佳期約在白雲間，一團和氣春如海。
踏莎行
作者：陳德武
朝代：宋

聲跡隨風，浪痕如霰。藍橋路遠無由見。黃昏腸斷倚闌時，看看數盡南飛雁。日理絲機，宵拈針線。春秋不管鶯和燕。欲將心事訴佳期，迴文直上金鑾殿。
踏莎行
作者：陳德武
朝代：宋

霧失南樓，雲低東閣。枝頭不見南飛鵲。姮娥何事太多情，今宵故誤年時約。天易陰晴，人多哀樂。從來此事難憑度。匆匆又是隔年期，且燒銀燭酬高酌。
鷓鴣天
作者：陳德武
朝代：宋

三徑芳根自不群。每於霜後播清芳。枝頭蛺蝶如羞見，籬外徵鴻不可聞。情脈脈，思紛紛。繞窗吟詠理餘薰。捲簾人在西風裡，知是新來瘦幾分。
大滌洞天留題
作者：陳德翁
朝代：宋

天柱峰頭疊紫烟，遥看萬玉聳相連。
雲深九鎖疑無路，翠豁一區我有天。
靈氣襲人噓石潤，嗔雷飛雨響山泉。
倏然不類人間世，今日自驚平地仙。
和鄰僧韻
作者：陳德翔
朝代：宋

七八年來住水心，喜鄰蕭寺共僧吟。
古池暗有泉相接，春地從教笋自侵。
興到濃時因坐久，交於淡處見情真。
極憐對立河梁暮，海月初生日正沉。
漳浦偶成
作者：陳德翔
朝代：宋

秋日已過半，林無一葉飛。
曉嵐須闔戶，夜冷旋添衣。
陰壑桄榔瘦，陽坡蓽撥肥。
每傳鄰壤警，行客往來稀。
五月十三日偶成
作者：陳必復
朝代：宋

富貴真同一蟻丘，寵榮多處獨多憂。
靜觀草木自生意，晚愛溪山多勝游。
竹豈有情那得醉，雞寧解語亦能愁。
紛紛數子成何事，只合求田問舍休。
偶出
作者：陳必復
朝代：宋

野店荒雞曙，籬荆带暝開。
漏聲隨雨盡，山色傍船來。
事業歸書卷，生涯付酒杯。
溪翁往還慣，不怕白鷗猜。
偶成
作者：陳必復
朝代：宋

繞屋栽梅亦可人，最憐夏月綠陰清。
前村雨過山如洗，深徑風來竹自鳴。
滌硯不嫌池水冷，寫書愛傍午窗明。
近吟未許人知得，且向梅邊隠姓名。
僧房
作者：陳必復
朝代：宋

結廬修竹裏，身外世緣輕。
滑几浄如拭，小窗低更明。
夜深留佛火，人靜聽鐘聲。
共撥爐灰坐，跏趺對短檠。
元日酌悠然賦坐客悠字韻
作者：陳必復
朝代：宋

東風第一番春游，白袷清樽半日休。
花氣未醒蜂蝶懶，宿寒猶殢雨雲愁。
人烟带郭居全少，林沼當軒趣迥幽。
吟過小橋歸夢晚，亂鐘何處思悠悠。
出郭
作者：陳必復
朝代：宋

泥深留屐齒，出郭少人行。
遠磬含餘韻，疏簾透薄明。
浮雲時態異，流水世情輕。
只讀南華了，年來悟養生。
吳江道中
作者：陳必復
朝代：宋

葉老蠶登箔，泥肥燕葺窠。
曉風帆腹飽，夜雨柂梢高。
久客交游少，一春行役多。
短蓬終日坐，煮茗讀離騷。
和客用韻
作者：陳必復
朝代：宋

麥風翻蝶夢，花露濕蜂窠。
水闊浪痕帖，雨晴雲氣高。
酒功書下下，詩料辦多多。
擬喚三高起，豪吟些楚騷。
嘉禾境上
作者：陳必復
朝代：宋

聯疇岡勢斷，缺岸浪痕垂。
野店茅柴酒，人家槿樹籬。
逆風魚上少，連雨稻開遲。
客路秋偏好，歸程盡是詩。
夜宿山庵
作者：陳必復
朝代：宋

扣宿精廬旋啟扉，佛香未冷坐多時。
分僧一半雲歸榻，借竹幾些風入詩。
隔夢聽鐘疑寺遠，避寒移枕覺宵遲。
起看猶有殘窗月，春雪滿山啼子規。
夜發江城
作者：陳必復
朝代：宋

移舟別浦待潮生，客子怱怱又夜行。
雲趁遠帆離島岸，風傳疏角過江城。
憂時諫草嗟無用，愛客燈花喜有情。
愁甚不堪親友別，小窗張酒到天明。
夜軒納凉
作者：陳必復
朝代：宋

銀牀破睡霧籠紗，翠簟湘紋捲浪斜。
小院夜深凉似水，一池明月浸荷花。
奉酬陳介庵明府桐江見寄
作者：陳必復
朝代：宋

寒侵征袖客先知，曉角吹霜下客衣。
歸興只緣松菊晚，宦情肯爲稻粱肥。
山村日落人收市，海浦風生浪打圍。
怊悵詩成無便寄，夜深暗遣夢魂歸。
客枕
作者：陳必復
朝代：宋

客枕偏饒睡，春歸尚擁綿。
屋深燈易暈，漏短夢難圓。
棲鳥警凉夜，閙蛙喧雨天。
一聲柔櫓過，何處上溪船。
宿龍山精舍
作者：陳必復
朝代：宋

偶貪禪宇靜，襆被到深林。
夜榻僧同話，寒檐客自吟。
窗明疑積雪，樹黑怪常陰。
猶恨匆匆出，丁寧約重尋。
寄石泉雲間明府叔·其一
作者：陳必復
朝代：宋

容易成離索，臨分重忍言。
夜船楊柳岸，曉枕荻花村。
山雨斷雲脚，溪風生浪痕。
懸知自公退，懷抱欠同論。
寄石泉雲間明府叔·其三
作者：陳必復
朝代：宋

卧念相從樂，杜門岑寂中。
曙窗報晴色，寒葉語秋風。
別去詩難穩，愁來酒易空。
相看才數驛，好爲寄書筒。
寄石泉雲間明府叔·其二
作者：陳必復
朝代：宋

異政人能說，新吟客爲傳。
一官清似水，萬事信於天。
養鶴分厨料，收書出俸錢。
晝庭少公事，閉閣抱琴眠。
山中冬至
作者：陳必復
朝代：宋

讀易燒香自閉門，懶於世故苦紛紛。
曉來靜處參生意，春到梅花有幾分。
山中書事
作者：陳必復
朝代：宋

天氣如春盎，連朝未有霜。
數蟬嘶老木，一鳥渡寒塘。
風竹寫晴影，水花臨曉妝。
靜中觀物化，此意等羲黄。
山居
作者：陳必復
朝代：宋

接砌斜通徑，緣籬矮結牆。
地卑蝸篆壁，山暖蜜分房。
過雨林亭靜，落花春晝長。
幽居差省事，猶有課詩忙。
席上和林端隠韻
作者：陳必復
朝代：宋

雲壓檐花重，溪禽濕不飛。
烟林生暝色，雨砌上苔衣。
暮鼓深村急，疏鐘遠寺微。
吟窗得新句，寫向錦囊歸。
幽興
作者：陳必復
朝代：宋

自折疏花插小瓶，醉眠明月讀騷經。
白雲也識幽人意，分與秋山一半青。
意行
作者：陳必復
朝代：宋

簡出少過從，前遊仙夢中。
寒峰千嶺碧，霜葉半林紅。
霽表浮餘景，明邊落去鴻。
意行隨所止，端未哭塗窮。
戲折竹葉爲舟示奚奴
作者：陳必復
朝代：宋

乃翁兒戲可憐生，折葉浮舟趁岸行。
有便信風翻覆易，無心逐水去留輕。
觸崖頗似乘時意，藏壑深關遯世情。
幸喜此身元不繫，底須壁上覓寰瀛。
搆得
作者：陳必復
朝代：宋

搆得數檐椽，閒身與靜便。
半簾花影碎，一樹鳥聲圓。
吟苦瘦於舊，春寒多似前。
閉門無客過，心事付琴邊。
春日偕遊響應山觀瀑泉飲漱玉亭上分複磴擁危泉賦磴韻十四
作者：陳必復
朝代：宋

溪山晴色妍，桃李春意賸。
野服烏角巾，郊游偶乘興。
同行皆好賓，樂此境物勝。
古寺臨清潭，鳴泉落危磴。
孤亭上雲雨，木末渺難認。
林深行漸迷，谷虛語相應。
陰壑號悲風，懸蘿礙飛鐙。
掃花坐寒石，意與幽事稱。
崖巔記曾遊，蘚濕墨痕凝。
登高浩懷古，歲月如墮甑。
百年幾朝昏，今昔一長憑。
道人苦將迎，頗亦厭車乘。
他時營菟裘，隙地儻可贈。
舉杯酌山靈，茲語爲我證。
晨征
作者：陳必復
朝代：宋

亂山迎馬首，樹色辨微茫。
犬吠一村月，鴉啼滿屋霜。
近郊人語早，遠市漏聲長。
隔岸誰家圃，疏梅出短牆。
曉步
作者：陳必復
朝代：宋

清曉步幽逕，庭蕪带綠莎。
籬根惟有菊，池面已無荷。
高樹蟬聲急，遠山寒色多。
小窗風日轉，便覺似春和。
書西齋几
作者：陳必復
朝代：宋

半枕午窗夢，一聲啼鳥清。
雨深花有恨，春老柳無情。
退覺身名重，閒知世事輕。
杜門非謝客，懶甚闕將迎。
書齋戲題
作者：陳必復
朝代：宋

數簷隙地葺幽齋，小作軒窗傍竹開。
行蟻上緣風折笋，饑鴉爭啄雨殘梅。
閉門惟有讀書樂，愛客苦無佳士來。
最憶西湖柳陰底，扁舟欲去尚徘徊。
村家
作者：陳必復
朝代：宋

繞郭一溪斜，溪村八九家。
招邀過鄰里，款曲話桑麻。
老樹低眠石，寒流淺漱沙。
吾生尚萍梗，媿爾獨興嗟。
東吳逆旅
作者：陳必復
朝代：宋

他鄉又寒食，牢落動歸心。
世事少如意，明時無賞音。
江湖千里客，桑柘一春深。
昨夜還家夢，西窗見綠陰。
東野故居
作者：陳必復
朝代：宋

先生高隠地，遺跡尚堪尋。
出郭祇疑近，入村還覺深。
秋光淡平野，暝色带遥岑。
幾度祠邊過，詩成不敢吟。
松江
作者：陳必復
朝代：宋

嗟我賦歸役，憐君尚滯留。
江風借行色，山月伴離愁。
天地日以肅，星辰夜欲浮。
東籬菊花約，莫易負清秋。
梅花
作者：陳必復
朝代：宋

瘦得冰肌骨亦清，詩人於爾獨關情。
孤高不受塵埃涴，潔白猶嫌縞練輕。
天下有花皆北面，歲寒惟雪可同盟。
當時只欠靈均識，不與離騷寫姓名。
歸來
作者：陳必復
朝代：宋

小笠輕蓑卧短篷，曉歌楚曲和漁翁。
片帆自識歸來路，借得清江一釣風。
歸自德清
作者：陳必復
朝代：宋

午陰雲弄日，水漲浪侵磯。
小港漁舟聚，深村酒戶稀。
牛閑童自睡，蠶熟客方歸。
隔岸人家近，繅聲出翠微。
江湖
作者：陳必復
朝代：宋

江湖路遠總風波，欲向山中製芰荷。
黄葉落來秋色晚，亂鴉歸處夕陽多。
慣經世態知時異，拙爲身謀惜歲過。
有屋一區田二頃，分無清夢到鳴珂。
游前溪西庵
作者：陳必復
朝代：宋

爲愛僧居雅，時來扣野扉。
沼清魚可數，軒靜客忘歸。
修竹負牆立，幽禽背水飛。
道人差不俗，洗耳聽絃徽。
漏長
作者：陳必復
朝代：宋

漏長知夜久，夢薄覺衣輕。
曙月侵霜白，寒星度水明。
遥空一雁過，鄰屋數雞鳴。
著論吾寧敢，徐徐待老成。
漫賦
作者：陳必復
朝代：宋

篝燈讀易聽更殘，微雨蕭蕭獨閉關。
治世豈無謀可獻，書生從古命多寒。
數莖鬚爲憂時白，一點心猶報國丹。
未肯軒裳便塵土，此身翻恐誤儒冠。
百五節
作者：陳必復
朝代：宋

獨遊苦無侶，偶步到前川。
春水綠於染，山花紅欲然。
冷烟寒食月，小雨浴蠶天。
此去嬉游少，風光又一年。
積潦簡友人
作者：陳必復
朝代：宋

暝鎖層陰重，霾深失遠巒。
積流上籬落，飛影度欄干。
石髮梳風瘦，垣衣護雨寒。
深懷裹飯去，終媿往來難。
聞虜退後作
作者：陳必復
朝代：宋

小臣憂國志，所願見時平。
刁斗春防塞，囊書夜入京。
邊風吹冷骨，淮月浸重城。
失喜天驕死，傳聞已息兵。
舟中得催字
作者：陳必復
朝代：宋

山郭少晴日，春陰欲釀梅。
岸痕新雨過，島色曉雲開。
數鳥烟中落，一帆天外來。
溪行正如畫，頻報長年催。
舟中效東坡用韻
作者：陳必復
朝代：宋

底事京塵踏軟紅，又隨征棹過吳松。
人家半在桑柘住，春水忽迷蘆葦叢。
赤蟹白魚今稍稍，紅櫻紫笋已匆匆。
船窗盡日看山色，多少好山供眼中。
舟行崇德
作者：陳必復
朝代：宋

落日掛征帆，西風客袂單。
燈明村店近，船重水程寬。
蘆蓼作秋意，汀洲生晚寒。
鐘聲烟外寺，山色夢中看。
葦逕
作者：陳必復
朝代：宋

葦逕通支港，舟行倚岸斜。
曉沙含宿雨，老樹著疏花。
歲月春城暮，人烟水驛賒。
仍年爲客恨，飄泊祇堪嗟。
詠狂虜
作者：陳必復
朝代：宋

狂虜何時靜，干戈卒未休。
乾坤猶半拆，汴泗自東流。
腥日鼪鼯野，悲風鴻雁秋。
諸賢江左計，長爲晉人羞。
讀後山詩
作者：陳必復
朝代：宋

百世人參杜陵句，一燈晚得後山傳。
天寒霜重隼孤擊，木落江空花自妍。
絕代文章驚此老，半生心力盡他年。
後來不作嗟誰繼，古意淒涼付斷編。
賦參政叔祖水亭
作者：陳必復
朝代：宋

一段漁歌起夕陽，溪山佳處欠平章。
受風楊柳絲絲弱，臨水軒窗面面凉。
約客有時同把酒，橫琴無事自燒香。
沙頭鷗鳥忘機久，却被官船去較忙。
贈張駉
作者：陳必復
朝代：宋

乍見語相合，苦吟心更親。
老於琴得趣，隠與牧爲鄰。
一夜檐花雨，十年江樹春。
所交半湖海，恨晚識斯人。
贈林尚仁
作者：陳必復
朝代：宋

溪邊著吟屋，亦足老生涯。
洗硯渾池水，敲棋落案花。
客來多載酒，童去自煎茶。
愛爾丰標異，逢人滿口誇。
過隠者居
作者：陳必復
朝代：宋

瘦筇獨與鶴相隨，行盡荒郊入翠微。
溪鳥喜晴將子浴，山蜂傍暖採花歸。
空村歲月徵書晚，深徑蒿萊客屨稀。
久欲依居圖別業，自愁無計泣牛衣。
遠遊
作者：陳必復
朝代：宋

關山勞眺望，宇宙憶經行。
地隔南溟斷，天低北斗橫。
高譙聞遠柝，孤枕歷寒更。
隻影惟堪弔，殊鄉鮮弟兄。
遲客小軒
作者：陳必復
朝代：宋

約客久不至，春明坐小軒。
牆陰侵霽色，簷暈上波痕。
晴色麥花老，暖風鶑語繁。
午庭人寂寂，桃李亦無言。
還西里所居
作者：陳必復
朝代：宋

長恐山林計未成，可能俯仰羨公卿。
鶴閑不受雲拘束，梅冷惟須雪主盟。
北闕無書休悔出，東皋有秫可歸耕。
鏡容漸改驚非昔，猶喜旁人喚後生。
郊行
作者：陳必復
朝代：宋

夏半餘寒在，新秧綠未齊。
僧歸知有寺，水盡覺無溪。
疏徑風行籜，空庭鳥篆泥。
東郊有幽致，小暇一扶藜。
重過東野故居
作者：陳必復
朝代：宋

郭外有村名孟堡，舊傳君此卜幽棲。
草荒東野千年宅，水繞南山一曲溪。
人物不生詩渺渺，秋風無語恨悽悽。
可憐如許衣冠士，不爲留祠向竹西。
防風氏廟
作者：陳必復
朝代：宋

一去歸期不復聞，故鄉目斷會稽雲。
烏江空墮將軍淚，蜀國曾招望帝魂。
兩壁衣冠存古貌，千年城郭說邦君。
遺民尚指專車骨，老樹槎牙枕廟門。
雨晴小步
作者：陳必復
朝代：宋

蠶月家家靜，村流處處深。
草分兩岸色，竹覆半池陰。
少飲亦微醉，獨行還自吟。
兒童怪相問，爭識野夫心。
響應寺
作者：陳必復
朝代：宋

步屧窮幽討，扶筇上碧尖。
山高秋易瘦，瀑小雨方添。
寺老僧單少，潭深廟祀嚴。
平生丘壑志，愛此結茅檐。
領客游聞人氏省庵園
作者：陳必復
朝代：宋

半夜雨方住，一春晴不常。
倚欄聽鳥語，開戶納花香。
庭暮竹陰浄，池風水氣凉。
幾番吟未穩，步月細平章。
題東坡畫像
作者：陳必復
朝代：宋

東坡先生謫仙人，騎鯨海宇幾十春。
麾呵日月斥八極，笑觸豐缺天不嗔。
萬里歸來故無恙，諸公非復先朝臣。
空令後世拜公像，洛陽宮闕今成塵。
釣臺二首·其一
作者：陳必敬
朝代：宋

公爲名利隠，我爲名利來。
羞見先生面，黄昏過釣臺。
釣臺二首·其二
作者：陳必敬
朝代：宋

已上桐江臺，又弄桐江釣。
不食桐江魚，不怕嚴公笑。
句
作者：陳思溫
朝代：宋

塵蹤猶隠豹，風采幾臨鸞。
桂枝香
作者：陳恕可
朝代：宋

西風故國。記乍免內黃，歸夢溪曲。還是秦星夜映，楚霜秋足。無腸枉抱東流恨，任年年、褪匡微綠。草汀篝火，蘆洲緯箔，早寒漁屋。敘舊別、芳蒭薦玉。正香擘新橙，清泛佳菊。依約行沙亂雪，誤驚窗竹。江湖歲晚相思遠，對寒燈、謾懷幽獨。嫩湯浮眼，枯形蛻殼，斷魂重續。
句·其一
作者：陳恬
朝代：宋

嵩陽讀水經。
句·其二
作者：陳恬
朝代：宋

雪裏消磨一半春。
子規
作者：陳恬
朝代：宋

暮春春已晚，不見子規飛。
莫是無歸處，山禽不勸歸。
寄晁以道求嵩山長松
作者：陳恬
朝代：宋

松上花兮松下根，食之年貌與松鄰。
君今既是松間客，采送衰翁亦可人。
望天台山二絕·其一
作者：陳恬
朝代：宋

嵩陽不得到，華頂可徘徊。
當知吾性分，自有一天台。
望天台山二絕·其二
作者：陳恬
朝代：宋

氣驟烟雲速，風飛山嶽摧。
神遊八極表，何必訪天台。
謝葛汝州寧卿遺公庫酒肉薪米
作者：陳恬
朝代：宋

不是故人供祿米，初非縣令給豬肝。
養賢禮厚隆三簋，拜賜恩深艷一簞。